Pakosoga Nindo an Saindong mga Kamot\nAn Torrengbantayan—Pag-aadalan na Edisyon | Abril 15, 2006\nBASAHON SA Albanian Aleman American Sign Language Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Finnish Ga Greenlandic Griego Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Pranses Rarotongan Romanian Samoan Setswana Seychelles Creole Shona Silozi Sinhala Slovak Slovenian Sranantongo Swahili Tagalog Tatar Thai Tsonga Turkish Ukrainian Urdu Vietnamese\n“Pakosoga nindo an saindong mga kamot, kamo na nagdadangog sa mga aldaw na ini kan mga tataramon na ini hale sa ngoso kan mga propeta.”—ZACARIAS 8:9.\n1, 2. Taano ta maninigo niatong tawan nin atension an libro ni Haggeo asin Zacarias?\nISINURAT an hula ni Haggeo asin Zacarias mga 2,500 na taon na an nakaagi, pero may kahulogan nanggad an mga iyan sa saindong buhay. An mga pagkasaysay sa Biblia na manonompongan sa duwang librong ini bakong basta kasaysayan sana. Kabtang iyan kan “gabos na bagay na isinurat kaidto . . . sa pagtokdo sa sato.” (Roma 15:4) An kadaklan na nababasa niato dian pinapag-isip kita dapit sa tunay na mga situwasyon na nangyayari poon kan an Kahadean maestablisar sa langit kan 1914.\n2 Manongod sa mga pangyayari asin kamugtakan na naeksperyensiahan kan banwaan nin Dios kaidtong haloy na an nakaagi, si apostol Pablo nagsabi: “Ngonyan an mga bagay na ini nangyari sa sainda bilang mga halimbawa, asin an mga iyan isinurat para sa pagpatanid sa sato na inabotan kan mga katapusan kan mga sistema nin mga bagay.” (1 Corinto 10:11) Kaya tibaad maghapot nanggad kamo, ‘Ano an halaga sa satong kaaldawan kan libro ni Haggeo asin Zacarias?’\n3. Ano an tinawan nin atension ni Haggeo asin Zacarias?\n3 Siring kan nasambitan sa sinundan na artikulo, an hula ni Haggeo asin Zacarias igwa nin koneksion sa panahon na an mga Judio nagpuli sa saindang daga na itinao nin Dios pakatapos sindang butasan sa pagkabihag sa Babilonya. Tinawan nin atension kan duwang propeta an pagtogdok liwat kan templo. Ibinugtak kan mga Judio an pundasyon kan templo kan 536 B.C.E. Minsan ngani an atension kan nagkapirang may edad nang Judio yaon sa nakaagi, sa pankagabsan nagkaigwa nin “pagkurahaw sa kagayagayahan.” Pero, sa katunayan, may mas importante pa ngani dian na pangyayari sa panahon niato. Taano man?—Esdras 3:3-13.\n4. Ano an nangyari dai nahaloy pakatapos kan Guerra Mundial I?\n4 Dai nahaloy pakatapos kan Guerra Mundial I, an mga linahidan ni Jehova binutasan sa pagkabihag sa Dakulang Babilonya. Dakulang indikasyon iyan kan suporta ni Jehova. Kan enot garo baga napaontok na kan mga namomoon sa relihion asin kan saindang mga kaasosyar sa politika an paghuhulit asin pagtotokdo sa publiko kan mga Estudyante sa Biblia. (Esdras 4:8, 13, 21-24) Minsan siring, hinale ni Jehova Dios an mga olang sa paghuhulit asin paggibo nin mga disipulo. Sa nakaaging mga dekada poon kan 1919, nag-oswag an gibohon na pan-Kahadean asin mayo nin ano man na nakapogol sa pag-oswag kaiyan.\n5, 6. Anong dakulang kaotoban an itinotokdo kan Zacarias 4:7?\n5 Makakasierto kita na an paghuhulit asin pagtotokdo na ginigibo kan makinuyog na mga lingkod ni Jehova sa satong panahon magpapadagos na may pagsuportar nia. Sa Zacarias 4:7, mababasa niato: “Siertong iluluwas nia an poon na gapo. Magkakaigwa nin mga pagkurahaw dian: ‘Abaang gayon! Abaang gayon!’” Anong dakulang kaotoban sa panahon niato an itinotokdo kaini?\n6 An Zacarias 4:7 nagtotokdo sa panahon na an tunay na pagsamba sa Soberanong Kagurangnan magigin nang lubos sa daganon na patyo kan saiyang espirituwal na templo. An templong iyan iyo an areglo ni Jehova sa pagdolok sa saiya sa pagsamba basado sa pampagian nin boot na atang ni Cristo Jesus. Totoo, an dakulang espirituwal na templo yaon na poon pa kan enot na siglo C.E. Pero, an tunay na pagsamba sa daganon na patyo kaiyan magigin pa sanang lubos. Minilyon na parasamba ngonyan an naglilingkod sa daganon na patyo kan espirituwal na templo. An mga ini asin an kadakoldakol na binuhay liwat dadarahon sa pagkasangkap durante kan Sangribong Taon na Paghade ni Jesu-Cristo. Sa katapusan kan sangribong taon, an tunay na mga parasamba sana sa Dios an matatada sa lininig na daga.\n7. Ano an kabtang ni Jesus mapadapit sa pagpangyaring magin lubos an tunay na pagsamba sa satong kaaldawan, asin taano ta maninigong makaparigon iyan sa boot niato?\n7 Yaon kaidto si Gobernador Zorobabel asin an Halangkaw na Saserdoteng si Josue tanganing maheling an pagkahaman kan templo kan 515 B.C.E. Ihinula kan Zacarias 6:12, 13 an kaagid na kabtang ni Jesus sa pagpangyaring magin lubos an tunay na pagsamba: “Ini an sabi ni Jehova nin mga hukbo: ‘Uya an lalaki na an ngaran Supang. Asin hale sa saiyang sadiring lugar sia masupang, asin itotogdok nanggad nia an templo ni Jehova. Asin sia . . . sa saiyang kabtang, an madara kan dignidad; asin sia matukaw asin mamamahala sa saiyang trono, asin sia magigin saserdote sa saiyang trono.’” Huli sa bagay na sinusuportaran ni Jesus, na nasa langit asin iyo an nagpapangyaring sumupang an Davidikong linya nin mga hade, an gibohon na pan-Kahadean sa espirituwal na templo, sa paghona daw nindo igwa nin makakapogol sa pag-oswag kaiyan? Mayo nanggad! Bako daw na maninigo ining magparigon kan satong boot na magpadagos sa satong ministeryo, na dai nalilingling nin pan-aroaldaw na mga kahaditan?\n8. Taano ta dapat niatong enoton sa satong buhay an gibohon sa espirituwal na templo?\n8 Tanganing makamtan an suporta asin bendisyon ni Jehova, dapat niatong enoton sa satong buhay an gibohon sa espirituwal na templo. Bakong arog kan mga Judio na nagsasabing, “Dai pa nag-abot an panahon,” dapat na girumdomon niato na nabubuhay na kita sa “huring mga aldaw.” (Haggeo 1:2; 2 Timoteo 3:1) Ihinula ni Jesus na ihuhulit kan saiyang maimbod na mga parasunod an maogmang bareta kan Kahadean asin magibo sinda nin mga disipulo. Dapat kitang mag-ingat na dai mapabayaan an satong pribilehio nin paglilingkod. An paghuhulit asin pagtotokdo na temporaryong napondo huli sa pagkontra kan kinaban ipinagpadagos kan 1919, alagad dai pa iyan tapos. Pero, makakasierto kamo na iyan matatapos nanggad!\n9, 10. Sa ano nakadepende an bendisyon ni Jehova, na nangangahulogan nin ano para sa sato?\n9 Depende sa pagmamaigot niato na magpadagos na may kaigotan, kita bebendisyonan—bilang sarong banwaan asin bilang mga indibiduwal. Mangnohon nindo an panuga ni Jehova na magtataong kasegurohan sa sato. Kan an mga Judio magin bilog na kalag giraray an pagsamba asin may kaigotan na ipinagpadagos an pagtogdok kan pundasyon kan templo, si Jehova nagsabi: “Poon sa aldaw na ini ako matao nin bendisyon.” (Haggeo 2:19) Kakamtan giraray ninda an lubos na pag-oyon nia. Isipon nindo ngonyan an mga bendisyon na yaon sa panuga nin Dios: “Magkakaigwa kan banhi nin katoninongan; an balagon mismo magtatao kan bunga kaiyan, asin an daga mismo magtatao kan ani kaiyan, asin an kalangitan mismo magtatao kan ambon kaiyan; asin papangyayarihon ko nanggad an mga natatada sa banwaan na ini na magmana kan gabos na bagay na ini.”—Zacarias 8:9-13.\n10 Kun paanong binendisyonan ni Jehova sa espirituwal asin materyal an mga Judiong idto, bebendisyonan man nia kita mantang may kaigotan, asin may maogmang puso, na ginigibo niato an ipinapagibo nia sa sato. Kaiba sa mga bendisyon na ini an katoninongan sa tahaw niato, katiwasayan, prosperidad, asin espirituwal na pag-oswag. Pero, makakasierto kamo na an padagos na bendisyon nin Dios nakadepende sa pag-otob niato kan gibohon sa espirituwal na templo sono sa paagi na boot ni Jehova.\n11. Paano niato puedeng analisaron an satong sadiri?\n11 Ngonyan na an panahon na ‘isentro niato an satong puso sa satong mga dalan.’ (Haggeo 1:5, 7) Maninigo kitang magtao nin panahon tanganing analisaron an satong mga prioridad sa buhay. An bendisyon ni Jehova sa sato ngonyan nakadepende sa kun sagkod saen niato ibinabantog an kadakulaan kan saiyang ngaran asin sa kun sagkod saen kita nagpapadagos sa satong gibohon sa saiyang espirituwal na templo. Tibaad ihapot nindo sa saindong sadiri: ‘Iba na daw an sakong mga prioridad? Kumusta na an kaigotan ko para ki Jehova, sa saiyang katotoohan, asin sa saiyang gibohon kun ikokomparar sa kaigotan ko kan ako mabautismohan? Naaapektaran na daw kan interes sa komportableng buhay an atension na itinatao ko ki Jehova asin sa saiyang Kahadean? An pagkatakot daw sa tawo—paghadit manongod sa iisipon nin iba—medyo nakakapogol sa sako?’—Kapahayagan 2:2-4.\n12. Anong kamugtakan sa tahaw kan mga Judio an itinatampok sa Haggeo 1:6, 9?\n12 Habo niato na haleon sa sato nin Dios an saiyang mayaman na bendisyon huli sa pagpabaya niato sa gibohon na pagbantog kan kadakulaan kan saiyang ngaran. Girumdomon na pakatapos nin marahay na pagpopoon, an nakabalik na mga Judio “nagdadaralagan, an balang saro para sa sadiri niang harong,” siring kan sinasabi sa Haggeo 1:9. Pinagkasibotan ninda an saindang sadiring pangaroaldaw na pangangaipo asin pamumuhay. Bilang resulta, “an ilinalaog kakadikit,” kulang sa masiram na kakanon, inomon, asin maimbong na gubing. (Haggeo 1:6) Hinale ni Jehova an saiyang bendisyon. May leksion daw digdi para sa sato?\n13, 14. Paano niato ikakaaplikar an leksion na makukua sa Haggeo 1:6, 9, asin taano ta mahalaga ini?\n13 Dai daw kamo minaoyon na tanganing padagos na mapasato an bendisyon nin Dios, dapat niatong labanan an paghihingoang magkamit nin mga bagay para sa satong sadiri na isinasakripisyo na an pagsamba ki Jehova? Totoo iyan baga man an aktibidad o interes na nagrarayo kan satong atension iyo an paghanap nin kayamanan, mga pakana na biglang pagyaman, maambisyon na mga plano para sa halangkaw na edukasyon tanganing magkaigwa nin marahay na trabaho sa sistemang ini, o mga programa para sa personal na satispaksion.\n14 An siring na mga bagay puedeng bako man na kasalan mismo. Minsan siring, dai daw nindo nasasabotan na kun iisipon base sa buhay na daing katapusan, an mga iyan talagang “gadan na mga gibo”? (Hebreo 9:14) Sa anong sentido? Sa espirituwal na paagi, an mga iyan gadan, daing kamanungdanan, asin daing saysay. Kun an saro magpapadagos dian, an siring na mga gibo maresulta sa espirituwal na kagadanan. Nangyari iyan sa nagkapirang linahidan na mga Kristiano sa kaaldawan kan mga apostol. (Filipos 3:17-19) Nangyari iyan sa nagkapira sa panahon niato. Tibaad may nagkapira kamong midbid na luway-luway na naparayo sa Kristianong mga aktibidad asin sa kongregasyon; mayo sinda ngonyan nin inklinasyon na bumalik sa paglilingkod ki Jehova. Siertong naglalaom kita na an mga iyan mabalik ki Jehova, alagad an katunayan iyo na an pagpapadagos sa “gadan na mga gibo” puedeng magresulta sa pagkawara kan pabor asin bendisyon ni Jehova. Masasabotan nindo kun gurano kamakamomondo an pangyayaring iyan. Mangangahulogan iyan kan pagkawara kan kagayagayahan asin katoninongan na bunga kan espiritu nin Dios. Asin imahinara kun gurano kadakulang kawaran an pagigin bakong kabtang kan maogmang Kristianong kasararoan nin magturugang!—Galacia 1:6; 5:7, 13, 22-24.\n15. Paano ipinapaheling kan Haggeo 2:14 an kaseryosohan kan satong pagsamba?\n15 Seryosong marhay na bagay ini. Mangnoha nindo sa Haggeo 2:14 kun paano minansay ni Jehova an mga Judio na pinabayaan an saiyang harong nin pagsamba ta an gusto ninda iyo an pagbugtak nin mga entrepanyo sa sadiri nindang mga harong, literal man o piguratibo. “‘Arog kaiyan an banwaan na ini, asin arog kaiyan an nasyon na ini sa atubangan ko,’ an sabi ni Jehova, ‘asin arog kaiyan an gabos na gibo kan saindang mga kamot, patin kan ano man na idinodolot ninda dian. Iyan maati.’” Sagkod na pinapabayaan ninda an tunay na pagsamba, dai aakoon an ano man na dai sinasaboot na mga atang na idinodolot kan daing kaganaganang mga Judio sa temporaryong altar sa Jerusalem.—Esdras 3:3.\n16. Basado sa mga bisyon na inako ni Zacarias, sa ano makakasegurado an mga Judio?\n16 Inasegurar an makinuyog na mga Judio na nagtogdok liwat kan templo nin Dios na sinda suportado nin Dios, siring kan ipinaheling nin Dios paagi sa serye nin walong bisyon na inako ni Zacarias. An enot naggagarantiya na mahahaman an templo asin magkakaigwa nin prosperidad an Jerusalem asin Juda basta makinuyog na ipagpadagos kan mga Judio an gibohon. (Zacarias 1:8-17) An ikaduwang bisyon nanunuga na mapapara an gabos na gobyerno na nagkokontra sa tunay na pagsamba. (Zacarias 1:18-21) An iba pang bisyon naggagarantiya na poprotehiran nin Dios an pagtogdok, na maarabot an mga tawo hale sa dakol na nasyon sa haman nang harong nin pagsamba ki Jehova, na magkakaigwa nin tunay na katoninongan asin katiwasayan, na hahaleon an garo baga dai mapapangganahan na mga balakid sa itinao nin Dios na gibohon, na popohoon an karatan, asin na matao nin pagdirehir saka proteksion an mga anghel. (Zacarias 2:5, 11; 3:10; 4:7; 5:6-11; 6:1-8) Masasabotan nindo kun taano ta paagi sa mga garantiyang iyan kan pagsuportar nin Dios, binago kan mga makinuyog an saindang estilo nin pamumuhay asin isinentro an saindang atension sa gibohon na iyo an dahelan kaya pinatalingkas sinda nin Dios.\n17. Huli sa garantiya na nasa sato, ano an maninigo niatong ihapot sa satong sadiri?\n17 Kaagid kaiyan, an garantiya niato kan seguradong kapangganahan kan tunay na pagsamba maninigo na magpahiro sa sato na magin aktibo asin magmotibar sa sato na pakaisipon an manongod sa harong nin pagsamba ki Jehova. Hapoton an saindong sadiri: ‘Kun nagtutubod ako na ngonyan na an panahon na maghulit kan maogmang bareta kan Kahadean asin gumibo nin mga disipulo, kaoyon daw kan sakong mga pasohan asin estilo nin pamumuhay an sakong kombiksion? Naggagamit daw ako nin tamang lawig nin oras na pag-adalan an makahulang Tataramon nin Dios, na ginigibo iyan na importante sa sako, asin ipinapakipag-olay iyan sa mga kapwa Kristiano saka sa iba na nanonompongan ko?’\n18. Ano an mangyayari sa ngapit, oyon sa Zacarias kapitulo 14?\n18 Nasambitan ni Zacarias an paglaglag sa Dakulang Babilonya na susundan kan ralaban sa Armagedon. Mababasa niato: “Iyan siertong magigin sarong aldaw na midbid na ki Jehova. Dai iyan magigin aldaw, ni magigin banggi man iyan; asin mangyayari na sa kabanggihan iyan magigin liwanag.” Iyo, an aldaw ni Jehova magigin nanggad madiklom asin malipot na aldaw para sa saiyang mga kaiwal digdi sa daga! Alagad mangangahulogan iyan nin dagos-dagos na liwanag asin pabor para sa maimbod na mga nagsasamba ki Jehova. Ilinadawan man ni Zacarias kun paanong an gabos na bagay sa bagong kinaban magbabalangibog kan kabanalan ni Jehova. An tunay na pagsamba sa dakulang espirituwal na templo nin Dios iyo an magigin solamenteng paagi nin pagsamba sa daga. (Zacarias 14:7, 16-19) Saro nanggad na garantiya! Maeeksperyensiahan niato an kaotoban kan mga ihinula asin maheheling niato an pagkabindikar kan soberaniya ni Jehova. Daing kaagid nanggad iyan na aldaw ni Jehova!\nPermanenteng mga Bendisyon\n19, 20. Taano ta nakakaparigon sa boot nindo an Zacarias 14:8, 9?\n19 Kasunod kan makangangalas na kaotoban na iyan, si Satanas asin an saiyang mga demonyo lalaomon sa bungaw nin pagkadaing maginibo. (Kapahayagan 20:1-3, 7) Dangan mabolos an mga bendisyon durante kan Sangribong Taon na Paghade ni Cristo. An Zacarias 14:8, 9 nagsasabi: “Mangyayari sa aldaw na iyan na maluwas an buhay na tubig gikan sa Jerusalem, an kabanga kaiyan pasiring sa dagat sa sirangan asin an kabanga kaiyan sa dagat sa solnopan. Iyan mangyayari sa tig-init asin sa tiglipot. Asin si Jehova magigin hade sa bilog na daga. Sa aldaw na iyan si Jehova magigin saro sana, asin saro an saiyang ngaran.”\n20 An “buhay na tubig,” o “salog kan tubig nin buhay,” na naglaladawan sa mga probisyon ni Jehova para sa buhay, padagos na magbobolos hale sa kabisera kan Mesiyanikong Kahadean. (Kapahayagan 22:1, 2) Sarong dakulang kadaklan nin mga nagsasamba ki Jehova, na nakaligtas sa Armagedon, an makikinabang paagi sa pakabutas hale sa pagkakondenar sa Adanikong kagadanan. Pati an mga nagadan na makikinabang paagi sa pagkabuhay liwat. Sa siring, mapoon an sarong bagong kabtang kan pamamahala ni Jehova sa bilog na daga. Si Jehova rerekonoseron kan mga tawo sa bilog na daga bilang an Unibersal na Soberano, an iyo sanang dapat sambahon.\n21. Ano an maninigong magin desisyon niato?\n21 Huli sa gabos na ihinula ni Haggeo asin Zacarias saka sa gabos na hula na nagkaorotob na, may marigon kitang dahelan na magpadagos sa gibohon na ipinapagibo sa sato nin Dios sa daganon na patyo kan saiyang espirituwal na templo. Sagkod na an tunay na pagsamba magin nang lubos, logod na kita gabos magmaigot na enoton an intereses kan Kahadean. An Zacarias 8:9 nagsasadol sa sato: “Pakosoga nindo an saindong mga kamot, kamo na nagdadangog sa mga aldaw na ini kan mga tataramon na ini hale sa ngoso kan mga propeta.”\n• Anong kaagid na kasaysayan an nagpapangyari sa libro nin Haggeo asin Zacarias na magin makahulogan ngonyan?\n• Anong leksion manongod sa mga prioridad an itinatao sato ni Haggeo asin Zacarias?\n• Taano an pagkonsiderar sa Haggeo asin Zacarias ta nagtatao sato nin dahelan na magkompiar manongod sa ngapit?\n[Ritrato sa pahina 26]\nInenkaminar ni Haggeo asin Zacarias an mga Judio na magin bilog na kalag sa gibohon asin sa siring mag-ako nin bendisyon\nKamo daw ‘nagdadalagan para sa sadiri nindong harong’?\n[Ritrato sa pahina 28]\nSi Jehova nanuga nin bendisyon, asin itinao nia iyan\nI-share I-share Pakosoga Nindo an Saindong mga Kamot\nGurano Kamo Karahay na Makipagkomunikar?\nMga Liabe sa Pakikikomunikar sa Saindong Agom\nGinigibohan nin Tulay an mga Siwang sa Panama\nPaano Kamo Makakagibo nin mga Desisyon Oyon sa Paagi nin Dios?\nSi Melito nin Sardis—Paradepensa daw kan mga Katotoohan sa Biblia?\n“Ako Nasa Kaibanan Nindo”\nText Mga opsiyon sa pag-download AN TORRENGBANTAYAN—PAG-AADALAN NA EDISYON Abril 15, 2006\nI-share I-share AN TORRENGBANTAYAN—PAG-AADALAN NA EDISYON Abril 15, 2006\nAN TORRENGBANTAYAN—PAG-AADALAN NA EDISYON Abril 15, 2006


Patanid contra sa Casureco II, Telcos pinadara na kan PNR\n‘‘Last and final warning’’ kan Philippine National Railways (PNR) sa duwang telephone company asin cooperativa nin electricidad an pinadarang surat na dapat ibugtak sa tamang lugar an saindang mga linya nin kuryente asin kable na bakong delicado sa aksidente sa nagdadalagan na train.\nIni an kumfirmasyo sa entrevista kan Bicol Mail sa paagi nin telepono ki Division Manager Gregorio Maño kan PNR Bicol na saiyang piglinaw dai pa muna sinda masangat nin caso envez pinadarahan nin noticia na nagpapatanid sa Camarines Sur II Electric Cooperative (Casureco II), PLDT asin Converge.\nMagigirumduman kan Hunyo 22 na banggui mantang nagdadalagan an PNR train viajeng Camarines Sur asin Albay haling Manila lunad nin mga Locally Stranded Individuals hale sa Metro Manila nasabitan an mga naglalaylay na mga kable kan Telcos asin kan Casureco II na enterong naguyod sagcod nagkaturomba an pitong poste na naging causa nin duwang aldaw na kawaran nin suplay nin kuryente sa Greenland, Concepcion Pequeña mantang natuklab man si takop kan aircondition kan nagdadalagan na train.\nKun nadisgracia na nagdukot si livewire sa atop kan train delicado sa aksidente sa mga pasajeros, sabi pa ni Mano.\nKabale sa dapat sunodon kan Casureco II magsunod sa tamang horizontal clearance sa quince metros na sakop na lote kan perokarril asin an tahaw na 7.5 metros mantang kaipuhan ibalyo na an presenting mga poste sa tamang sukol na pigmamando kan PNR.\nKinakaipuhan 15 feet an langkaw kan mga secondary asin primary lines kan Casureco II asin kable kan Telcos asin Cable TV maghale sa relis kan perrokaril nganing dai na abuton kan nagdadalagan na train sagcod naibitaran an aksidente.\nSinabi pa na nagsimbag na an Telcos asin Casureco II na masunod sinda sa pigmamando kan manijamiento kan PNR.\nPiglinaw pa ni Mano na dai man sinda nagcocontra na agihan kan mga linya kan cooperativa asin Telcos an itaas nindang lugar huli ta parte ini kan pag-asenso kan sarong lugar alagad ipatama sana.\nSa lado kan Casureco II, sinabi kan saindang opisyal na parataram Rinner Bucay na pinapaadalan na kan manijamiento sa saindang legal counsel kun dapat sangatan nin caso an ilegal na nagkabit nin mga kable sa saindang mga poste.


Home / Albay / mayon / MayonPH / News / Problema kan mga evacuees sa Albay, 1 week na tapuson - Pres. Duterte\nProblema kan mga evacuees sa Albay, 1 week na tapuson - Pres. Duterte\nBicol Standard Newspaper Tuesday, January 30, 2018 Albay, mayon, MayonPH, News\nPhoto via Mayor Herbie Aguas\nLegazpi City - Nagpromisa si Presidente Rodrigo Duterte na tatapuson an problema kan mga evacuees sa Albay sa laog nin sarung semana sana.\nSa ginibong pagbisita kaini kasuudma sa Probinsiya para sa Mayon Eruption briefing, pigdisignar na kaini an dugong Albayano na si Atty Francis Tolentino ngani iyo an mamahala kan gabos na problema sa mga evacuation Centers.\nInisyalmente nagtao nin checke na nagkakantidad P20 million si Duterte kay Gob Al Francis Bichara na sinundan pa kan P5 million hali sa Philippine Charity Sweepstakes Office sa paagi ni Board Director Sandra Cam.\nNakulangan si Duterte sa tinao ni Cam kaya naghurot pa ini nin dagdag na P25 million sa Albay.\nSa kabilugan, P50 million ang tabang kan Malakanyag asin PCSO sa Albay, alagad segun sa Presidente, may masunod pa suboot na P50 million.\nMuya man na masulusyunan tulos ni Duterte an problema sa toilets.\nSa presente kaya mangangaipo nin dagdag na 1,222 na toilets an labi 83,000 na mga evacuees ngani masunod an ideal ratio na 1:50.\nNapag araman na 1:200 haros an ratio kan paggamit ngonyan kan toilet sa mga evacuation centers.\nDahil kaini kun kaya pigsugo ni Duterte an Department of National Defense o DND asin Armed Forces of the Philippines o AFP ngani maghanap nin mga portalets asin darahon tulos sa Albay.\nTa ngani man na matabangan an mga Paraoma na nadistroso an mga pananom, naglaan man an Department of Agriculture o DA nin 5 million emergency loan.\nSa kada sarung paraoma, pwede makautang nin P5,000 para sa pagnggastos sa pagbuhay asin P5,000 sa pagbakal mga banhi.\nKun babalikan, naireport kan Provincial Agricultures Office na sobra P100 million na an lugi sa agrikultura dara kan padagos na pagtuga kan Mayon.\nProblema kan mga evacuees sa Albay, 1 week na tapuson - Pres. Duterte Reviewed by Bicol Standard Newspaper on Tuesday, January 30, 2018 Rating: 5


Mateo 19 | Bibliya Online | New World Translation\nRelasyon nin mag-agom asin diborsiyo (1-9)\nBalaog nin pagigin daing agom (10-12)\nBinendisyunan ni Jesus an mga aki (13-15)\nHapot nin sarong hoben na lalaking mayaman (16-24)\nMga sakripisyo para sa Kahadian (25-30)\n19 Pagkatapos sabihon ni Jesus an mga bagay na ini, naghali siya sa Galilea asin nagduman sa mga linderos nin Judea sa ibong kan Jordan. 2 Siring man, dakulon na tawo an nagsurunod sa saiya, asin pinaumayan niya sinda duman. 3 Asin an mga Fariseo nagdurulok sa saiya sa katuyuhan na purbaran siya, asin naghapot sinda: “May deretso daw an sarong lalaki na idiborsiyo an saiyang agom base sa ano man na klase nin mga dahilan?” 4 Bilang simbag sinabi niya: “Dai nindo nabasa na an saro na naglalang sa sainda sa kapinunan ginibo sindang lalaki asin babayi? 5 Dai man nindo nabasa na sinabi niya: ‘Huli kaini babayaan nin lalaki an saiyang ama asin an saiyang ina saka magdadanay siyang kaibanan kan saiyang agom, asin an duwa magigin sarong laman’? 6 Kaya sinda bako nang duwa, kundi sarong laman. Kun siring, an pinagsaro nin Diyos dai pagsuwayon* nin siisay man na tawo.” 7 Sinabi ninda sa saiya: “Kun siring, taano ta ipinagbuot ni Moises na magtao an lalaki nin sertipiko nin pagsuwayan tanganing idiborsiyo an saiyang agom?” 8 Sinabi niya sa sainda: “Dahil sa katagasan kan saindong puso, tinugutan kamo ni Moises na idiborsiyo an saindong mga agom na babayi, pero bakong arog kaiyan an kamugtakan sa kapinunan. 9 Sinasabi ko sa saindo na an siisay man na dumiborsiyo sa saiyang agom na babayi, apuwera sana kun dahil sa nagibo kaini na seksuwal na imoralidad,* asin mag-agom nin iba nakakagibo nin pagsambay.” 10 An mga disipulo nagsabi sa saiya: “Kun iyan an sitwasyon nin lalaki sa agom niya, mas marahay pang dai mag-agom.” 11 Sinabi niya sa sainda: “Bakong gabos na tawo makakapagtaong lugar para diyan, kundi idto sanang igwa kan balaog. 12 Huli ta may mga dai nag-aagom* dahil namundag sindang may depekto, asin an iba dai nag-aagom huli ta an hawak ninda rinaot nin mga tawo, asin igwa man nin nagdedesisyon na dai mag-agom huli sa Kahadian kan kalangitan. An makakatao nin lugar para diyan magtao nin lugar para diyan.” 13 Dangan dinara sa saiya kan mga tawo an sadit na mga aki tanganing ipatong niya sa sainda an saiyang mga kamot asin ipamibi sinda, alagad sinaway sinda kan mga disipulo. 14 Pero sinabi ni Jesus: “Pabayai nindo an mga aki, asin dai nindo sinda pagpugulan na magdulok sa sako, huli ta para sa mga arog ninda an Kahadian kan kalangitan.” 15 Asin binendisyunan niya sinda* dangan naghali siya duman. 16 Igwa ngunyan nin saro na nagdulok sa saiya asin nagsabi: “Paratukdo, anong marahay na mga bagay an dapat kong gibuhon tanganing magkamit nin buhay na daing katapusan?” 17 Sinabi niya sa saiya: “Taano ta pighahapot mo ako manungod sa kun ano an marahay? Igwa sana nin Saro na marahay. Pero, kun gusto mong mag-ako nin buhay, padagos mong utubon an mga tugon.” 18 Sinabi kaini sa saiya: “Arin na mga tugon?” Sinabi ni Jesus: “Dai ka maggadan, dai ka magsambay, dai ka maghabon, dai ka magsaksi nin putik, 19 tawan mo nin onra an saimong ama saka an saimong ina, asin kamutan mo an saimong kapwa nin siring sa saimong sadiri.” 20 Sinabi sa saiya kan hoben na lalaki: “Inuutob ko an gabos na ini; ano pa an kulang sa sakuya?” 21 Sinabi ni Jesus sa saiya: “Kun gusto mong magin perpekto,* sige, ipabakal mo an saimong mga pagsadiri saka itao mo sa mga pobre an kuwarta, asin magkakaigwa ka nin kayamanan sa langit; asin madya, magin parasunod taka.” 22 Kan madangog ini kan hoben na lalaki, munduon siyang huminali, huli ta dakul siyang pagsadiri. 23 Dangan sinabi ni Jesus sa saiyang mga disipulo: “Sinisigurado ko sa saindo na magigin dipisil para sa tawong mayaman na makalaog sa Kahadian kan kalangitan. 24 Sa giraray sinasabi ko sa saindo, mas pasil pa na makalusot sa labot* nin dagom an kamelyo kisa makalaog sa Kahadian nin Diyos an tawong mayaman.” 25 Kan madangog iyan kan mga disipulo, napangalas sindang marhay, na nagsasabi: “Siisay man nanggad an makakaligtas?” 26 Hiniling sinda ni Jesus nin diretso sa mata asin sinabi sa sainda: “Sa mga tawo imposible ini, pero sa Diyos, an gabos na bagay posible.” 27 Dangan sinabi ni Pedro bilang simbag: “Hilinga! Binayaan mi an gabos na bagay asin nagsunod kami sa saimo; kaya, ano an nakatagama sa samo?” 28 Sinabi ni Jesus sa sainda: “Sinisigurado ko sa saindo, sa panahon na an gabos na bagay ginigibo nang bago,* pag an Aki nin tawo tumukaw na sa saiyang mamuraway na trono, kamo na nagsurunod sa sako matukaw sa 12 trono, na naghuhukom sa 12 tribo nin Israel. 29 Asin an gabos na nagbaya nin mga harong o mga tugang na lalaki o mga tugang na babayi o ama o ina o mga aki o mga daga para sa ngaran ko maako nin sanggatos na doble kaiyan asin magmamana nin buhay na daing katapusan. 30 “Alagad dakul na naiinot an mahuhuri asin dakul na nahuhuri an maiinot.\n^ O “pagbulagon.”\n^ O “mga eunuko.” Hilingon an “Eunuko” sa Glosaryo.\n^ Sa literal, “ipinatong niya sa sainda an saiyang mga kamot.”\n^ O “kumpleto.”\n^ O “luhô.”\n^ O “sa paglalang liwat.”


2 NEPHI TSAPTER 2\nAn pagtubos minagikan sa paagi nin Banal na Mesiyas --- An libreng pagpili iyo an pinaka-importante sa buhay asin sa pag-asenso --- Si Adan nahulog na tanganing an mga tawo magigin libre --- An mga tawo libre sa pagpipili nin libertad asin daeng kasagkurang buhay.\nAsin ngonian, Jacob, ako nagtataram sa saimo: Ika iyo an sakuyang panganay sa mga aldaw kan sakuyang pagpapakasakit sa kaparangan. Asin hilnga, sa saimong pagka-aki ika nagtitios nang gayo nin mga kasakitan asin grabeng kamondoan, nin huli sa kadaendatahan kan saimong mga tugang.\n2 Maski na arog kaini, Jacob, an sakuyang panganay sa kaparangan, ika nag-aaram na gayo sa kadakulaan nin Diyos; asin saiynag kokonsagrahon an saimong mga kasakitan para sa saimo man sanang kapakinabangan.\n3 Kun kaya, an saimong kalag mabebendisyunan, asin ika mamumuhay nin ligtas kaiba an saimong tugang si Nephi; asin an saimong mga aldaw mangyayari na yaon sa pagserbisyo kan saimong Diyos. Kun kaya, ako nag-aaram na ika tinubos na, nin huli sa pagkamatanos kan saimong Paratubos; ta saimong mahihiling na sa kabilugan nin panahon siya maabot na dara-dara an kaligtasan nin mga katawohan.\n4 Asin ikaw mismo nakahiling sa saimong pagkahoben an saiyang kamurawayan; kun kaya, ika mismo nagin paladan maski na ngani sinda kun saen siya magtutukdo mismo sa laman; ta an Espiritu pareho sana, kasoudma, ngonian, asin sa daeng kasagkuran. Asin an dalan pinag-andam na magpoon sa pagkahulog nin tawo, asin an kaligtasan libreng gayo.\n5 Asin an mga tawo pinagtutukdoan nin bastante na tanganing sinda nakakaaram nin marhay gikan sa maraot. Asin an kasugoan ipinagtao sa mga katawohan. Asin sa paagi nin kasugoan mayong laman na magin mapang-abaw-abaw; o, sa paagi nin kasugoan an mga tawo ilalaen. Iyo, sa paagi nin temporal na kasugoan sinda nalalaen; asin man, sa paagi nin espirituwal na kasugoan sinda napahamak gikan sa mga bagay na marhay, asin nagin kaherak-herak na daeng kasagkuran.\n6 Kun kaya, an pagtubos mag-aabot asin minagikan sa Banal na Mesiyas; ta siya pano-pano nin grasya asin katotoohan.\n7 Hilnga, siya nagdudulot kan saiyang sadire bilang sakripisyo para sa kasalan, na tanganing magsimbag sa mga tapos nin katugonan, duman sa gabos na igwa nin mamundong puso asin nin sarong nagsosolsol na espiritu; asin duman pa sa iba na an mga tapos nin katugonan iyo mismo siya an makakapagsimbag.\n8 Kun kaya, gurano kadakula an importansiya na tanganing gibohon ining mga bagay na magigin bantog sa mga namumuhay kaining kinaban, na tanganing sinda puwedeng makaaram na mayong laman an makapamuhay sa atubangan nin Diyos, puwera lang na ini sa paagi nin mga merito, asin pagkaherak, asin grasya nin Banal na Mesiyas, na iyo an nagtao kan saiyang buhay na uyon sa laman, asin nagkua kaini giraray sa paagi nin kapangyarihan nin Espiritu, na tanganing saiyang darahon na mangyayari an pagkabuhay-liwat nin gadan, bilang iyo an pinaka-enot na dapat na mabangon.\n9 Kun kaya, siya an pinaka-enot sa mga prutas duman sa Diyos, na tanganing siya ang tagapagtahaw para sa gabos na mga kaarakian nin mga tawo; asin sinda na magtubod sa saiya maliligtas.\n10 Asin nin huli sa tagapagtahaw para sa gabos, an gabos na mga tawo magdudulok paduman sa Diyos; kun kaya, sinda magtitindog sa atubangan niya, na tanganing paghuhukuman niya uyon sa katotoohan asin kabanalan na yaon mismo saiya. Kun kaya, an mga tapos nin katugonan na an Solong Banal iyo an nagtao, paduman sa pagagawad nin kapadusahan na katakod kaini, na an kapadusahan na nakatakod kaini iyo an minakontra kaidtong kaogmahan na katakod kaini, na iyo an magsisimbag sa mga kasayudan nin kapatawaran ---\n11 Ta ini kaipuhan na mangyari, na igwa nin korontrahan sa gabos na mga bagay. Ta kun dae, panganay ko sa kaparangan, an pagkamatanos dae mapupuwedeng madara na mangyari, ni an kadaendatahan, ni an kabanalan o kamundoan, marhay or maraot, kun kaya, an gabos na mga bagay kaipuhan na igwa nin sarong par-iribahan na sararo; kun kaya, kun ini dapat na sarong hawak, ini kaipuhan man giraray na arog nin gadan, mayong buhay nin kagadanan, kaogmahan o kamundoan, ni may panghimate o mayong panghimate.\n12 Kun kaya, ini kaipuhan talagang mamukna para sa sarong bagay na mayong kamugtakan; kun kaya mayo kuta nang katuyuhan sa katapusan kaining pagkamukna. Kaya, an bagay na ini iyo an madestroso sa kadunungan nin Diyos asin an saiyang daeng kasagkuran na mga katuyuhan, asin man kan kapangyarihan, asin kan pagkaherak, asin kan hustisya nin Diyos.\n13 Asin kun ika magsasabi na mayong katugonan, ika man makakapagsabi mayong kasalan. Kun ikaw magsasabi na mayong kasalan, ika man makakapagsabi na mayong pagkamatanos. Asin kun mayong pagkamatanos mayo man nin kaogmahan. Asin kun mayong pagkamatanos ni kaogmahan mayo man nin kapadusahan ni kasakitan. Asin kun an mga bagay na ini mayo, daeng Diyos. Asin kun daeng Diyos mayo man kita, ni an kinaban; ta mayo man kuta na nin pagkamukna nin mga bagay, ni maghimo o idtong hihimohon pa sana; kun kaya, an mga bagay kuta na nagkaparara na sa harayo.\n14 Asin ngonian, mga aki ko, ako nagtataram sa saindo kaining mga bagay na tanganing para sa saindong kapangganahan asin pagkanuod; ta igua nin Diyos, asin saiyang pinagmukna an gabos na mga bagay, pareho sa mga langit asin sa kinaban, asin an gabos na mga bagay na yaon sa sainda, parehong mga bagay na gigibohon asin mga bagay na gigibohon pa sana.\n15 Asin dadarahon an manungod sa saiyang daeng kasagkuran na mga katuyuhan sa katapusan nin tawo, pagkatapos niyang mahimo an satuyang enot na mga magurang, asin an mga kahayupan sa kadagaan asin an mga gamgam sa paros, asin karahayan, an gabos na mga bagay na namukna na, ini kinakaipuhan na mangyari na igwa nin korontrahan; maski ngani an pinagbabawal na prutas kakontra kan kahoy nin buhay; an saro mahamison asin an saro mapaiton.\n16 Kun kaya, an Kagurangnan Diyos nagtao sa mga tawo na siya dapat na maghiro para sa saindang sadire. Kaya, an sarong tawo dae nanggad makakahiro para sa saiyang sadire sana pwera lang kun siya nag-agda nin saro o kan iba.\n17 Asin, ako, si Lehi, uyon sa mga bagay na sakuyang nagkabarasa, kinakaipuhan pa daw na an sarong anghel nin Diyos, na uyon sa bagay na nagkasururat na, na nahulog gikan sa langit; kun kaya, siya nagin sarong diyablo, na nagmamawot kan bagay na maraot sa atubangan nin Diyos.\n18 Asin nin huli ta siya nahulog gikan sa langit, asin nagin miserable na daeng kasagkuran, siya nagmamawot man nin kasakitan sa bilog na katawohan. Kun kaya, siya nagsabi ki Eba, iyo, idtong gurangan nang halas, na iyo an diyable, na iyo an ama nin gabos na kaputikan, kaya siya nagsabi: Magkakan ka nin pinagbabawal na prutas, asin ikaw dae magagadan, pero ika magigin arog sa Diyos, na nag-aaram nin marhay asin maraot.\n19 Asin pagkatapos na sinda Adan asin Eba nagkakan nin pinagbabawal na prutas sinda pinaharale paluwas sa hardin nin Eden, tanganing magbungkal nin daga.\n20 Asin sinda magmurundag nin mga kaarakian; iyo, maski na ngani an pamilya kan bilog na kinaban.\n21 Asin an mga aldaw kan mga kaarakian nin mga tawo pinaharalawig, uyon sa kagustuhan nin Diyos, na tanganing sinda magsosolsol habang yaon sa laman; kun kaya, an saindang kamugtakan nagin sarong kamugtakan nin pagsubok, asin an saindang panahon pinahalaba, uyon sa mga kasugoan na an Kagurangnan Diyos nagtao sa mga kaarakian nin mga tawo. Ta siya nagtao nin kasugoan na an gabos na mga tawo dapat na magsosolsol; ta siya nagpahiling sa gabos na mga tawo na sinda nagkawarara, nin huli sa mga kalapasan kan saindang mga magurang.\n22 Asin ngonian, hilnga, kun si Adan dae nakapaglapas dae kuta na siya mahuhulog, pero siya yaon kuta na giraray sa hardin nin Eden. Asin an gabos na mga bagay na pinagmukna na yaon man giraray sa kaparehong kamugtakan kaidto pagkatapos na sinda namukna na; asin sinda iyo pa man giraray hanggan sa daeng kasagkuran, asin mayong katapusan.\n23 Asin sinda mayo man kuta na nin mga kaarakian; kun saen sinda man kuta na yaon pa man giraray sa kamugtakan nin pagka-inosente, mayong pagka-ogma, ta sinda daeng pagkaaram sa kasakitan; dae naggigibo nin marhay, ta sinda daeng pagkaaram sa kasalan.\n24 Pero hilnga, an gabos na mga bagay ginibo sa kadunungan niya na iyo an mas na nakakaaram sa gabos na mga bagay.\n25 Si Adab nahulog tanganing an mga tawo magin libre; asin an iyo man nanggad an mga tawo, na tanganing sinda magkakaigwa nin kaogmahan.\n26 Asin an Mesiyas maabot sa kabilugan nin panahon, na tanganing saiyang matabos an kaarakian nin mga tawo gikan sa pagkahulog. Asin nin huli ta sinda matatabos gikan sa pagkahulog sinda nagin libre sagkud pa man, na nag-aaram nin marhay asin maraot; na maghiro para sa saindang mga sadire asin bako na sinda pinapahiro, puwera lang na ini mangyari sa paagi nin padusa nin kasugoan sa kadakulaon asin huring aldaw, uyon sa mga kasugoan nin Diyos na iyo an nagtao.\n27 Kun kaya, an mga tawo libre uyon sa laman; asin an gabos na mga bagay na itinao sa sainda na igwa nin kapakinabangan sa tawo. Asin sinda libre na magpili nin libertad asin daeng kasagkuran na buhay, sa paagi nin bantog na Tagapagpatahaw kan gabos na mga tawo, o sa pagpili sa pagkasakop asin kagadanan, uyon sa kasakupan asin kapangyarihan nin diyablo; ta siya naghahanap na may pagmawot na an gabos na katawohan magigin miserable man na arog niya.\n28 Asin ngonian, mga kaakian ko, ako nagmawot na dapat nindong hanapon an bantog na Tagapagpatahaw, asin magdangog sa saiyang dakulang mga katugonan; asin magin masinunod-sunod sa saiyang mga tataramon, asin pilion an buhay na daeng kasagkuran, uyon sa kagustuhan kan saiyang Banal naEspiritu;\n29 Asin dae pagpilion an daeng sagkud na kagadanan, na uyon sa kagustuhan nin laman asin an maraot na katakod kaini, na nagtatao sa espiritu nin diyablo kapangyarihan sa pagsakop, na tanganing darahon kamo pababa sa impyerno, na siya an maghahade sa ibabaw nindo sa saiyang sadireng kahadean.\n30 Ako nakapagtaram kaining kadikit na mga tataramon sa saindo gabos, mga kaakian ko, sa mga huring aldaw kan sakuyang pagsubok; asin ako nagpili nin marhay na parte, uyon sa mga tataramon nin propeta. Asin mayo na akong ibang katuyuhan kundi ini para sa daeng kasagkurang karahayan kan saindong mga kalag. Amen.\n# posted by Unknown @ 5/31/2004 06:13:00 PM


Si Jehova Dios Marahay, “O Kanigoan an Saiyang Karahayan! | Rumani\nKAPITULO 1 “Uya! Ini an Satong Dios”\nKAPITULO 2 Puede daw Talaga Kamong ‘Rumani sa Dios’\nKAPITULO 3 “Banal, Banal, Banal si Jehova”\nKABTANG 1 “Makosog an Kapangyarihan”\nKAPITULO 4 “Si Jehova . . . Dakula sa Kapangyarihan”\nKABTANG 5 Kapangyarihan sa Paglalang—“An Kaggibo kan Langit Asin Daga”\nKAPITULO 6 Kapangyarihan na Manlaglag—“Si Jehova Parapakilaban na Arog-Lalaki”\nKAPITULO 7 Kapangyarihan na Magprotehir—‘An Dios Pailihan Para sa Sato’\nKAPITULO 8 Kapangyarihan na Magbalik—‘Ginigibong Bago ni Jehova an Gabos na Bagay’\nKAPITULO 9 “Si Cristo an Kapangyarihan nin Dios”\nKAPITULO 10 “Magin Kamong mga Paraarog sa Dios” sa Paggamit Nindo nin Kapangyarihan\nKABTANG 2 “Mamomoton sa Hustisya”\nKAPITULO 11 “An Gabos Niang Dalan Hustisya”\nKAPITULO 12 “Igwa daw nin Inhustisya sa Dios?”\nKAPITULO 13 “An Ley ni Jehova Sangkap”\nKAPITULO 14 Si Jehova Nagtatao nin Probisyon na “Pantubos na Karibay nin Dakol”\nKAPITULO 15 ‘Inestablisar ni Jesus an Hustisya sa Daga’\nKAPITULO 16 “Gumibo Ka nin Hustisya” sa Paglakaw sa Kaibahan nin Dios\nKABTANG 3 “Madonong sa Puso”\nKAPITULO 17 ‘O an Rarom kan Kadonongan nin Dios!’\nKAPITULO 18 Kadonongan sa “Tataramon nin Dios”\nKAPITULO 19 “Kadonongan nin Dios sa Sarong Sagradong Hilom”\nKAPITULO 20 “Madonong sa Puso”—Pero Mapakumbaba\nKAPITULO 21 Ihinahayag ni Jesus an “Kadonongan Hale sa Dios”\nKAPITULO 22 May Epekto daw sa Saindong Buhay “an Kadonongan Hale sa Itaas”?\nKABTANG 4 “An Dios Pagkamoot”\nKAPITULO 23 “Sia an Enot na Namoot sa Sato”\nKAPITULO 24 Mayo nin “Makakapasuhay sa Sato sa Pagkamoot nin Dios”\nKAPITULO 25 An “Mamomoton na Pagkaludok kan Satong Dios”\nKAPITULO 26 Sarong Dios na “Andam na Magpatawad”\nKAPITULO 27 “O Kanigoan an Saiyang Karahayan!”\nKAPITULO 28 “Ika Sana an Maimbod”\nKAPITULO 29 “Maaraman an Pagkamoot kan Cristo”\nKAPITULO 30 “Padagos Kamong Maglakaw sa Pagkamoot”\nKAPITULO 31 “Rumani Kamo sa Dios, Asin Sia Marani sa Saindo”\nRumani ki Jehova\nBASAHON SA Afrikaans Albanian Aleman Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Español Estonian Ewe Fijian Finnish Ga Georgian Griego Haitian Creole Hapon Hausa Hiligaynon Hindi Hungarian Iloko Indonesian Ingles Italiano Kikuyu Kiluba Kinyarwanda Kirghiz Kirundi Kisonge Kongo Koreano Kwanyama Latvian Lingala Lithuanian Luganda Luo Macedonian Malagasy Malayalam Maltese Myanmar Ndebele (Zimbabwe) Ndonga Niuean Norwegian Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Bolivia) Rarotongan Romanian Ruso Sango Sepedi Serbian Sesotho (Lesotho) Setswana Seychelles Creole Shona Slovak Slovenian Solomon Islands Pidgin Sranantongo Swahili Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Turkish Twi Ukrainian Umbundu Uruund Venda Vietnamese Xhosa Yoruba Zulu\n“O Kanigoan an Saiyang Karahayan!”\n1, 2. Gurano kahiwas an naaabot kan karahayan nin Dios, asin ano an itinataong pagdodoon kan Biblia sa kualidad na ini?\nNAPAPATOS kan mamulamulang liwanag nin pagsolnop nin saldang, an nagkapirang haloy nang magkakatood nagkakarakanan sa luwas, na nagngingirisihan asin nag-eerestoryahan mantang nagagayonan sa tanawon. Duman sa harayo, tinatanaw nin sarong paraoma an saiyang kaomahan asin napapahuyom sia huli sa pagkakontento ta may maiitom na panganoron asin nagpopoon nang tumuro an oran sa marang mga pananom. Sa iba pang lugar, may mag-agom na naoogmang marhay na paghelingon an aki ninda na nagpopoon nang maglakaw dawa medyo nagriripaydipay.\n2 Sa aram man ninda o dai, an siring na mga tawo gabos nakikinabang sa iyo man sanang bagay—an karahayan ni Jehova Dios. May mga tawong relihioso na parateng sinasabi an fraseng “Marahay an Dios.” Mas may pagdodoon na marhay an Biblia. Sinasabi kaiyan: “O kanigoan an saiyang karahayan!” (Zacarias 9:17) Alagad garo baga pipira sana ngonyan an talagang nakaaaram kan tunay na kahulogan kan mga tataramon na iyan. Ano an talagang kalabot sa karahayan ni Jehova Dios, asin paano nakaaapektar sa balang saro sa sato an kualidad na ini nin Dios?\nSarong Lataw na Aspekto kan Pagkamoot nin Dios\n3, 4. Ano an karahayan, asin taano an karahayan ni Jehova ta pinakamarahay na ikalaladawan bilang kapahayagan kan pagkamoot nin Dios?\n3 Sa dakol na lenguahe sa presenteng panahon, an “karahayan” medyo daing buhay na tataramon. Pero, arog kan ihinahayag sa Biblia, an karahayan bako nanggad na daing buhay. Sa pangenot, iyan nanonongod sa birtud asin pagigin ekselente sa moral. Kun siring, sa sarong parte, masasabi niato na si Jehova pano-pano nin karahayan. An gabos niang kualidad—kaiba an saiyang kapangyarihan, an saiyang hustisya, asin an saiyang kadonongan—biyong marahay. Pero, an karahayan pinakamarahay na ikalaladawan bilang kapahayagan kan pagkamoot ni Jehova. Taano?\n4 An karahayan kualidad na aktibo, ipinahahayag nin mga aksion na ginigibo sa iba. Ipinaheling ni apostol Pablo na sa mga tawo iyan mas nakaaakit pa ngani kisa katanosan. (Roma 5:7) An tawong matanos maaasahan na fiel na magsusog sa mga kahagadan kan ley, alagad an tawong marahay bako sana iyan an ginigibo. Sia nagsasadiring kabotan, aktibong naghahanap nin mga paagi na makinabang an iba. Arog kan maheheling niato, si Jehova marahay nanggad sa sentidong iyan. Malinaw nanggad, an siring na karahayan gikan sa daing sagkod na pagkamoot ni Jehova.\n5-7. Taano ta nagsayuma si Jesus na apodon na “Marahay na Paratokdo,” asin anong hararom na katotoohan an kinompirmar nia paagi kaiyan?\n5 Si Jehova dai man nin kaagid sa saiyang karahayan. Dai nahaloy bago nagadan si Jesus, may nagdolok sa saiya sa paghapot, na inaapod siang “Marahay na Paratokdo.” Nagsimbag si Jesus: “Taano ta inaapod mo akong marahay? Mayo nin siisay man na marahay, kundi saro sana, an Dios.” (Marcos 10:17, 18) Tibaad para sa saindo masakit masabotan an simbag na iyan. Taano ta ikinorehir ni Jesus an tawong idto? Bako daw na an totoo, si Jesus “Marahay na Paratokdo”?\n6 Malinaw na ginagamit kan tawo an mga tataramon na “Marahay na Paratokdo” bilang titulong nagpapataba sa puso. May kababaan nin boot na idinirekto ni Jesus an siring na kamurawayan sa saiyang langitnon na Ama, na marahay sa kadarudakulaing sentido. (Talinhaga 11:2) Alagad kinokompirmar man ni Jesus an sarong hararom na katotoohan. Si Jehova sana an pamantayan sa kun ano an marahay. Solamente sia an may soberanong deretso na magdeterminar kun ano an marahay asin kun ano an maraot. Si Adan asin Eva, sa mapagrebeldeng pagkakan sa kahoy kan pakamidbid sa marahay asin maraot, naghingoa na agawon an deretsong iyan. Bakong arog ninda, mapakumbaba na ipinapabaya ni Jesus sa saiyang Ama an pagbugtak nin mga pamantayan.\n7 Dugang pa, aram ni Jesus na si Jehova an ginigikanan kan gabos na talagang marahay. Sia an Kagtao kan “lambang marahay na balaog asin lambang sangkap na regalo.” (Santiago 1:17) Siyasaton niato kun paano an karahayan ni Jehova risang-risa sa saiyang pagigin buka an palad.\nEbidensia kan Abundang Karahayan ni Jehova\n8. Paano nagpapaheling nin karahayan si Jehova sa bilog na katawohan?\n8 An gabos na nabuhay kasuarin man nakinabang sa karahayan ni Jehova. Sinasabi kan Salmo 145:9: “Si Jehova marahay sa gabos.” Ano an nagkapirang halimbawa kan karahayan nia na lakop sa gabos? Sinasabi kan Biblia: “Dai nia pinabayaan an saiyang sadiri na dai nin saksi sa bagay na sia guminibo nin marahay, na tinatawan kamo nin oran hale sa langit asin mabungang mga panahon, na biyong binabasog an saindong mga puso nin kakanon asin kaogmahan.” (Gibo 14:17) Nakamate na daw kamo nin kaogmahan kun nagkakakan nin masiram? Kun bakong huli sa karahayan ni Jehova sa pagdisenyo kan dagang ini na may suplay nin preskong tubig na daing ontok na nakokombertir tanganing magamit giraray asin “mabungang mga panahon” na nagtatao nin abundang kakanon, mayo kutana nin mga pagkakan. Idinirekto ni Jehova an siring na karahayan bako sanang sa mga namomoot sa saiya kundi sa gabos. Sinabi ni Jesus: “Pinasisirang nia an saiyang aldaw sa maraot asin sa marahay asin pinapaoranan nia an matanos asin bakong matanos.”—Mateo 5:45.\nSi Jehova “tinatawan kamo nin oran hale sa langit asin mabungang mga panahon”\n9. Paano iiniilustrar kan mansanas an karahayan ni Jehova?\n9 Dakol an ipinapasipara na sana an grabeng abundansia na itinatao sa katawohan huli sa daing ontok na saldang, oran, asin mabungang mga panahon. Halimbawa, pensara an mansanas. Sa gabos na rehion kan daga na templado an klima, iyan ordinaryong prutas. Pero, iyan magayon, managom na kakanon, asin pano nin nakarerepreskong tubig saka mahalagang marhay na mga sustansia. Aram daw nindo na sa bilog na kinaban may mga 7,500 na manlaenlaen na klase nin mansanas, na nagkakalaenlaen an kolor magpoon sa pula sagkod bulawan sagkod amarilyo sagkod berde asin an kadakulaan magpoon sa medyo darudakula sa seresa sagkod sa arog kan lukban kadakula? Kun kapot nindo sa saindong kamot an saditon na pisog nin mansanas, iyan garo bakong mahalaga. Alagad hale dian minatubo an saro sa pinakamagayon na kahoy. (Awit ni Salomon 2:3) Kada tigsoli an poon nin mansanas nakokoronahan nin magagayon na burak; kada tigrakdag iyan namumunga. Taon-taon—sa laog nin sagkod sa 75 taon—an ordinaryong poon nin mansanas namumunga nin igo na makapano nin 19 karton na an gabat kan balang saro 20 kilos!\nHale sa saditon na pisog na ini minatubo an sarong kahoy na nakatatao nin kakanon asin dakulang kaogmahan sa mga tawo sa laog nin dakol na taon\n10, 11. Paano ipinaheheling kan mga sentido an karahayan nin Dios?\n10 Huli sa saiyang labi-labing karahayan, tinawan kita ni Jehova nin hawak na “makangangalas an pagkagibo,” na may mga sentido na dinisenyo na tumabang sa sato na mamansayan an saiyang mga gibo asin ikaogmang marhay an mga iyan. (Salmo 139:14) Isip-isipa giraray an mga eksenang ilinadawan sa kapinonan kan kapitulong ini. Anong mga naheheling an nagtatao nin kagayagayahan sa siring na mga panahon? An mamulamulang pisngi nin aking ogmahon na marhay. An oran sa kaomahan. An mga kolor na pula, bulawan, asin lila nin pagsolnop kan saldang. An mata nin tawo dinisenyo na makarisa nin labing 300,000 na laen-laen na kolor! Asin naririsa kan satong pandangog an kadikit na pagbago nin tono sa namomotan na marhay na boses, an paghuyop nin doros sa mga kahoy, an harakhatak nin aki. Taano ta nahihimo niatong ikaogma an siring na mga naheheling asin nadadangog? Sinasabi kan Biblia: “An talingang nakakadangog asin an matang nakakaheling—an mga iyan pareho ginibo ni Jehova.” (Talinhaga 20:12) Alagad duwa sana iyan sa mga sentido.\n11 An pamarong saro pang ebidensia kan karahayan ni Jehova. An dungo nin tawo mga 10,000 na laen-laen na parong an midbid. Isip-isipa an nagkapira sana: an linulutong paborito nindong kakanon, mga burak, mga dahon na narakdag, an kadikit na aso sa kalayong nagpapainit. Asin an saindong panmate nagpapangyari sa saindo na mamatean an hapiyap kan huyophuyop sa saindong lalauogon, an nakapakokosog liwat sa boot na kugos nin sarong namomotan, an nakakokontentong kinis nin sarong prutas sa saindong kamot. Pagkagat nindo, nagkakaepekto na an saindong pangnamit. Nananamitan nindo an kombinasyon nin mga namit mantang naririsa kan dila nindo an saradit na pagkakalaen bunga kan komplikadong kemikal na komposisyon kan prutas. Iyo, nasa sato an gabos na dahelan na magkagsing mapadapit ki Jehova: “Kanigoan kaabunda kan saimong karahayan, na saimong iningatan para sa mga natatakot sa saimo!” (Salmo 31:19) Pero, paano “iningatan” ni Jehova an karahayan para sa mga may diosnon na takot?\nKarahayan na Daing Katapusan an mga Pakinabang\n12. Anong mga probisyon hale ki Jehova an pinakaimportante, asin taano?\n12 Sinabi ni Jesus: “Nasusurat, ‘An tawo dapat na mabuhay, bakong sa tinapay sana, kundi sa lambang tataramon na minaluwas sa ngoso ni Jehova.’ ” (Mateo 4:4) Tunay nanggad, an espirituwal na mga probisyon ni Jehova mas dakula pa nganing karahayan an ikatatao sa sato kisa pisikal na karahayan, ta iyan nagbubunga nin buhay na daing katapusan. Sa Kapitulo 8 kan librong ini, nasabotan niato na ginamit ni Jehova an saiyang kapangyarihan na magbalik durante kan huring mga aldaw na ini tanganing magibo an espirituwal na paraiso. An sarong mayor na kabtang kan paraisong iyan iyo an abundang espirituwal na kakanon.\n13, 14. (a) Ano an naheling ni propeta Ezequiel sa bisyon, na may anong kahulogan para sa sato ngonyan? (b) Anong nagtatao nin buhay na espirituwal na mga probisyon an itinatao ni Jehova para sa saiyang fiel na mga lingkod?\n13 Sa saro sa dakulang hula kan Biblia manongod sa pagbabalik sa dati, si propeta Ezequiel tinawan nin bisyon nin nakabalik sa dati asin pinamuraway na templo. Hale sa templong iyan may nagbobolos na sapa, na naghihiwas asin nagrararom mantang nagbobolos sagkod na iyan nagin “nadoble na sapang masulog.” Saen man iyan bumolos, an salog na iyan may darang mga bendisyon. Sa mga pangpang kaiyan may marambong na mga kahoy na nagtao nin kakanon asin pagpaomay. Asin an salog nagdara pa ngani nin buhay asin pagigin mabunga sa maasgad, daing buhay na Gadan na Dagat! (Ezequiel 47:1-12) Alagad ano an kahulogan kaiyan gabos?\n14 An bisyon nangahulogan na ibabalik ni Jehova sa dati an areglo nia para sa dalisay na pagsamba, na ilinaladawan kan templong naheling ni Ezequiel. Arog kan salog na idto sa bisyon, an mga probisyon nin Dios para sa buhay mabolos sa saiyang banwaan sa paorog nang paorog na abundansia. Poon na ibalik sa dati an dalisay na pagsamba kan 1919, binendisyonan ni Jehova an saiyang banwaan nin nagtatao nin buhay na mga probisyon. Paano? Bueno, an mga Biblia, babasahon sa Biblia, pagtiripon, asin kombension gabos nakatabang na ikatao sa minilyon an mahalagang marhay na mga katotoohan. Sa siring na mga paagi tinokdoan ni Jehova an mga tawo manongod sa pinakaimportante sa mga probisyon nia para sa buhay—an atang na pantubos ni Cristo, na nagtatao nin malinig na kamugtakan sa atubangan ni Jehova asin kan paglaom sa buhay na daing katapusan sa gabos na talagang namomoot asin natatakot sa Dios. * Huli kaini, sa bilog na panahon kan huring mga aldaw na ini, mantang an kinaban may espirituwal na gutom, an banwaan ni Jehova may espirituwal na bangkete.—Isaias 65:13.\n15. Sa anong sentido mabolos an karahayan ni Jehova sa fiel na katawohan durante kan Milenyal na Paghade ni Cristo?\n15 Alagad an salog sa bisyon ni Ezequiel dai mapondo sa pagbolos kun taposon na an daan na sistemang ini nin mga bagay. Al kontraryo, orog pa iyan na mabolos nin abunda durante kan Milenyal na Paghade ni Cristo. Sa panahon na iyan, paagi sa Mesiyanikong Kahadean, iaaplikar ni Jehova an bilog na halaga kan atang ni Jesus, na luway-luway na dinadara sa pagkasangkap an fiel na katawohan. Kanigoan an pagpakagayagaya niato sa karahayan ni Jehova sa panahon na iyan!\nDagdag Pang mga Aspekto kan Karahayan ni Jehova\n16. Paano ipinaheheling kan Biblia na an karahayan ni Jehova may kaibang ibang kualidad, asin ano an nagkapira sa mga ini?\n16 An kalabot sa karahayan ni Jehova bako sanang pagigin buka an palad. Sinabihan nin Dios si Moises: “Papaagihon ko mismo an gabos kong karahayan sa atubangan kan saimong lalauogon, asin ipahahayag ko an ngaran ni Jehova sa atubangan mo.” Pagkatapos sinasabi kan salaysay: “Si Jehova nag-aagi sa atubangan kan saiyang lalauogon asin nagsasabi: ‘Jehova, Jehova, Dios na maheherakon asin maugayon, maluway sa pagkaanggot asin abunda sa mamomoton na kabootan asin katotoohan.’ ” (Exodo 33:19; 34:6) Kaya kaiba sa karahayan ni Jehova an dakol na mararahay na kualidad. Estudyaran niato an duwa sana digdi.\n17. Ano an pagkamaugayon, asin paano iyan ipinaheling ni Jehova sa ordinaryong mga tawong bakong sangkap?\n17 “Maugayon.” An kualidad na ini dakol an sinasabi sa sato manongod sa pagtratar ni Jehova sa saiyang mga linalang. Imbes na magin daing modo, indiperente, o maringis, arog kan parateng totoo sa mga makapangyarihan, si Jehova maboot. Halimbawa, sinabi ni Jehova ki Abram: “Tingagan tabi an saimong mga mata asin itingkalag mo hale sa saimong namumugtakan, paamihanan asin patimog asin pasirangan patin pasolnopan.” (Genesis 13:14) An dakol na traduksion hinahale an tataramon na “tabi.” Alagad sinasabi nin mga intelektuwal sa Biblia na an pananaram sa orihinal na Hebreo may kaibang partikula nin tataramon na binabago an deklarasyon tanganing an pagboot magin magalang na kahagadan. May iba pa, kaagid na mga pangyayari. (Genesis 31:12; Ezequiel 8:5) Hamak mo iyan, an Soberano kan uniberso nagsasabi nin “tabi” sa ordinaryong mga tawo! Sa kinaban na usong marhay an karingisan, pagigin sobra kaagresibo, asin pagigin bastos, bako daw na nakagiginhawa na isip-isipon an pagkamaugayon kan satong Dios, si Jehova?\n18. Sa anong sentido na si Jehova “abunda sa . . . katotoohan,” asin taano ta nakapakokosog liwat sa boot an mga tataramon na iyan?\n18 “Abunda sa . . . katotoohan.” An pandadaya iyo na an uso sa kinaban ngonyan. Alagad ipinagigirumdom sa sato kan Biblia: “An Dios bakong tawo na magpuputik.” (Bilang 23:19) Sa katunayan, sinasabi kan Tito 1:2 na ‘an Dios dai makakapagputik.’ Marahayon sia tanganing gumibo kaiyan. Sa siring, an mga panuga ni Jehova biyong masasarigan; an mga tataramon nia pirmeng seguradong maootob. Inaapod pa ngani si Jehova na “Dios nin katotoohan.” (Salmo 31:5) Sia bako sanang dai nagtataram nin mga kaputikan kundi nagtatao man sia nin abundang katotoohan. Sia bakong may pagkaeksklusibo, daing gayo nagtatao nin impormasyon, o mahinilom; imbes, buka an palad na tinatawan nia nin kaliwanagan an fiel na mga lingkod nia hale sa daing sagkod na kadonongan nia. * Tinotokdoan pa ngani nia sinda kun paano mamumuhay sono sa mga katotoohan na itinatao nia tangani na sinda “padagos na naglalakaw sa katotoohan.” (3 Juan 3) Sa pankagabsan, ano an maninigong magin epekto sa sato bilang indibiduwal kan karahayan ni Jehova?\n‘Magin Masinggayang-Masinggaya Huli sa Karahayan ni Jehova’\n19, 20. (a) Paano hiningoa ni Satanas na paluyahon an pagkompiar ni Eva sa karahayan ni Jehova, asin may anong resulta? (b) An karahayan ni Jehova maninigo na tama sanang magkaigwa nin anong epekto sa sato, asin taano?\n19 Kan si Eva tentaran ni Satanas sa tatamnan nin Eden, nagpoon sia sa tusong pagpaluya sa pagtitiwala ni Eva sa karahayan ni Jehova. Sinabihan ni Jehova si Adan: “Hale sa gabos na kahoy sa tatamnan puede kang magkakan sagkod na ika mabasog.” Sa rinibong kahoy na seguradong nagpagayon sa tatamnan na idto, saro sana an ipinangalad ni Jehova. Pero, mangnoha kun paano an pagkasabi ni Satanas sa enot niang hapot ki Eva: “Ano totoo na an Dios nagsabi na dai kamo magkakan sa gabos na kahoy kan tatamnan?” (Genesis 2:9, 16; 3:1) Biniribid ni Satanas an mga tataramon ni Jehova tangani na isipon ni Eva na si Jehova may ipinangunguring marahay na bagay. Makamomondo, nagkaepekto an taktika. Si Eva, arog nin kadakol na lalaki asin babae kasunod nia, nagpoon na pagdudahan an karahayan nin Dios, na nagtao sa saiya kan gabos na yaon sa saiya.\n20 Aram niato kun guranong kamondoan asin kasakitan an ibinunga kan siring na mga pagduda. Kaya isapuso niato an mga tataramon kan Jeremias 31:12: “Sinda siertong . . . magigin masinggayang-masinggaya huli sa karahayan ni Jehova.” An karahayan ni Jehova maninigo nanggad na magpasinggayang-magpasinggaya sa sato huli sa kagayagayahan. Nungka na kaipuhan niatong pagdudahan an motibo kan satong Dios, na pano-pano nin karahayan. Makapagtitiwala kita sa saiya nin lubos, ta mayo sia nin gusto kundi an ikararahay kan mga namomoot sa saiya.\n21, 22. (a) Ano an nagkapirang paagi na dian boot nindong balosan an karahayan ni Jehova? (b) Anong kualidad an totokaron niato sa masunod na kapitulo, asin paano iyan napapalaen sa karahayan?\n21 Dugang pa, kun nagkakaoportunidad kitang makipag-olay sa iba manongod sa karahayan nin Dios, ogmahon kitang marhay. Mapadapit sa banwaan ni Jehova, sinasabi kan Salmo 145:7: “Sa pagsambit kan abundansia kan saimong karahayan sinda magsusulwak.” Sa kada aldaw na kita nabubuhay, nakikinabang kita sa karahayan ni Jehova. Taano ta dai ugaleon na pasalamatan si Jehova kada aldaw para sa saiyang karahayan, na espesipiko sagkod sa mapupuede? An pag-isip-isip manongod sa kualidad na iyan, pagpasalamat dian ki Jehova aroaldaw, asin pagsabi sa iba manongod dian matabang sa sato na arogon an satong marahay na Dios. Asin mantang naghahanap kita nin mga paagi na makagibo nin marahay, arog ni Jehova, kita orog na makararani sa saiya. Nagsurat an gurang nang si apostol Juan: “Namomotan, magin kang paraarog, bakong sa maraot, kundi sa marahay. An naggigibo nin marahay gikan sa Dios.”—3 Juan 11.\n22 An karahayan ni Jehova konektado man sa ibang kualidad. Halimbawa, an Dios “abunda sa mamomoton na kabootan,” o maimbod na pagkamoot. (Exodo 34:6) An kualidad na ini mas espesipiko an pinanonongdan kaiyan kisa karahayan, ta iyan partikularmenteng ipinahahayag ni Jehova sa saiyang fiel na mga lingkod. Sa masunod na kapitulo, maaaraman niato kun paano nia iyan ginigibo.\n^ par. 14 Mayo na nin mas dakula pang halimbawa kan karahayan ni Jehova kisa pantubos. Sa gabos na minilyon na espiritung linalang na pagpipilian, pinili ni Jehova an saiyang namomotan na marhay, bugtong na Aki na magadan para sa sato.\n^ par. 18 Tama sana, iinaasosyar kan Biblia an katotoohan sa liwanag. “Sugoan an saimong liwanag asin an saimong katotoohan,” an awit kan salmista. (Salmo 43:3) Si Jehova nagtatao nin abundang espirituwal na liwanag sa mga gustong matokdoan, o paliwanagan, nia.—2 Corinto 4:6; 1 Juan 1:5.\nMga Hapot Para sa Paghorophorop\n1 Hade 8:54-61, 66 Paano si Salomon nagpahayag nin pag-apresyar sa karahayan ni Jehova, asin may anong epekto sa mga Israelita?\nSalmo 119:66, 68 Paano ikapababanaag kan satong mga pamibi an kamawotan na arogon an karahayan ni Jehova?\nLucas 6:32-38 Ano an makatatabang na mamotibar kita na arogon an pagigin buka an palad ni Jehova?\nRoma 12:2, 9, 17-21 Paano niato ikapaheheling an karahayan sa satong aroaldaw na buhay?


Maglingkod ki Jehova nin Bilog na Puso! | Pag-aadalan\nSi Asa, Josaphat, Hezekias, asin Josias\n“O Jehova, girumduma tabi kun paano ako maimbod asin bilog na puso na naglakaw sa atubangan mo.”—2 HA. 20:3, NW.\nAno an buot sabihon kan paglilingkod ki Jehova nin bilog na puso?\nAno an manunudan mo sa bagay na inuyunan nin Diyos an apat na hadi kan Juda?\nSiisay sa apat na hadi an gusto mong arugon, asin taano?\n1-3. Ano an kalabot sa paglilingkod ki Jehova nin “bilog na puso”? Magtao nin halimbawa.\nHULING bakong perpekto, may tendensiya kita na makagibo nin sala. Marahay sana ta dai man kita pinapadusahan ni Jehova ‘susog sa satong mga kasalan,’ basta nagsusulsol kita asin may pagtubod saka mapakumbabang nagdudulok sa saiya basado sa atang na pantubos ni Jesus. (Sal. 103:10, BPV *) Pero, arog kan sinabi ni David ki Solomon, tanganing akuon ni Jehova an satuyang pagsamba, kaipuhan niyato Siyang ‘paglingkudan nin bilog na puso.’ (1 Cron. 28:9, BPV) Paano niyato magigibo iyan dawa bako kitang perpekto?\n2 Para matabangan kita, ikumparar ta an buhay ni Hading Asa sa buhay ni Hading Amasias. Pareho nindang ginibo kun ano an tama sa paghiling ni Jehova, pero ginibo iyan ni Asa nin bilog na puso. (2 Cron. 15:16, 17; 25:1, 2; Tal. 17:3) Pareho sinda bakong perpekto asin nakagibo nin mga sala. Pero sa pangkagabsan, dai naglihis si Asa sa dalan nin Diyos, huling an saiyang puso lubos an debosyon sa Diyos. (1 Cron. 28:9) Pero si Amasias, dai nagin lubos an debosyon ki Jehova. Pagkatapos na madaog an mga kaiwal nin Diyos, dinara niya an saindang mga diyos dangan nagsamba sa mga ini.—2 Cron. 25:11-16.\n3 Kalabot sa paglilingkod sa Diyos nin “bilog na puso” an pagkaigwa nin lubos asin daing sagkod na debosyon sa saiya. Sa Bibliya, an tataramon na “puso” sa parati nanunungod sa panglaog na pagkatawo nin saro. Kaiba diyan an saiyang mga pagmawot, kaisipan, disposisyon, sabuot, abilidad, motibasyon, asin mga pasuhan. Kaya an saro na naglilingkod ki Jehova nin bilog na puso ginigibo iyan na mayong pagsagin-sagin. An paglilingkod niya ki Jehova bakong basta rutina sana o dahil iyan an kaipuhan gibuhon. Kumusta kita? Kun lubos asin mayong pagsagin-sagin an satong debosyon ki Jehova, dawa pa bako kitang perpekto, makakapaglingkod kita sa saiya nin bilog na puso.—2 Cron. 19:9.\n4. Ano an pag-uulayan ta ngunyan?\n4 Tanganing mas masabutan niyato kun ano an buot sabihon kan paglilingkod sa Diyos nin bilog na puso, pag-ulayan ta pa an buhay ni Asa saka kan iba pang nagin hadi kan Juda na naglingkod sa Diyos na may udok sa pusong debosyon—si Josaphat, Hezekias, asin Josias. Dawa gabos sinda nakagibo nin mga sala, nakua pa man giraray ninda an pag-uyon ni Jehova. Taano ta para sa Diyos naglingkod sinda sa saiya nin bilog na puso, asin paano ta sinda maaarog?\nAN ‘PUSO NI ASA NAGIN BILOG KI JEHOVA’\n5. Anong desididong aksiyon an ginibo ni Asa?\n5 Si Asa an ikatulong hadi kan Juda puon kan magsuway an sampulong tribong kahadian nin Israel na nasa amihanan. Sa panahon kan saiyang paghadi, hinali niya an idolatriya asin an mga lalaking patutot sa templo. Hinali pa ngani niya an lola niyang si Maaca sa posisyon kaini bilang “inang-reyna huli ta naggibo ini nin [makababalding] ladawan.” (1 Ha. 15:11-13, BPV) Dinagka man niya an mga tawo na ‘hanapon si Jehova asin gibuhon an mga pagbuot asin an Katugunan.’ Iyo, sinuportaran niya an tunay na pagsamba.—2 Cron. 14:4.\n6. Ano an ginibo ni Asa kan salakayon kan mga Etiope an Juda?\n6 Binendisyunan ni Jehova nin katuninungan an Juda sa inot na 10 taon kan paghadi ni Asa. Dangan suminalakay sa Juda an Etiopeng si Zera kaiba an saiyang 1,000,000 na suldados asin 300 na karwahe. (2 Cron. 14:1, 6, 9, 10) Ano an ginibo ni Asa? Nagpahiling siya nin lubos na pagtitiwala ki Jehova. (Basahon an 2 Cronica 14:11.) Bilang simbag sa udok sa pusong pamibi ni Asa, tinawan siya nin Diyos nin lubos na kapangganahan laban sa mga Etiope. (2 Cron. 14:12, 13) Para patunayan na siya an tunay na Diyos, kun minsan, tinatabangan ni Jehova na manggana sa pakikilaban dawa an mga hadi na bakong maimbod sa saiya. (1 Ha. 20:13, 26-30) Pero sa pagkakataon na ini, nagtiwala si Asa sa Diyos, kaya sinimbag ni Jehova an saiyang pamibi. Totoo na pag-abot nin panahon, may mga nagibo si Asa na bakong madunong. Halimbawa, imbes na ki Jehova, sa hadi kan Siria naghagad nin tabang si Asa. (1 Ha. 15:16-22) Pero sa pangkagabsan, nahiling nin Diyos na an puso ni Asa bilog o ‘sangkap ki Jehova sa bilog niyang buhay.’ Paano niyato maaarog an marahay na halimbawa ni Asa?—1 Ha. 15:14.\n7, 8. Paano mo maaarog si Asa sa paglilingkod ki Jehova?\n7 Puwede niyatong siyasaton an satong puso para aramon kun baga lubos an debosyon kaiyan sa Diyos. Haputon an sadiri, ‘Determinado daw akong paugmahon si Jehova, idepensa an tunay na pagsamba, asin protektaran an saiyang banwaan sa ano man na nakakaraot na impluwensiya?’ Grabeng kusog nin buot an kinaipuhan ni Asa tanganing manindugan laban ki Maaca, an “inang-reyna” kan Juda! Totoo, posibleng mayo ka man bistong arog karaot ni Maaca, pero tibaad may mga sitwasyon na diyan puwede mong maarog an kaigutan ni Asa. Halimbawa, paano kun an sarong kapamilya o amigo makagibo nin magabat na kasalan, dai magsulsol, asin kaipuhan na itiwalag? Magigin determinado ka daw na dai makiiba-iba sa saiya? Papahiruon ka daw kan puso mo na gibuhon an tama?\n8 Arog ni Asa, maipapahiling mong bilog an puso mo kun lubos kang magtitiwala sa Diyos pag napaatubang ka sa mga pagkontra, dawa pa idtong garo baga dai mo makakaya. Tibaad kinakantiyawan o tinutuya ka sa eskuwelahan huli sa pagigin Saksi ni Jehova. O tibaad iniisip kan mga katrabaho mo na tonto ka huli sa paghagad mo nin day-off para makaatender sa mga pagtiripon asin maghulit o huling bihira kang mag-overtime para kuta madagdagan an suweldo mo. Sa mga sitwasyon na arog kaiyan, mamibi sa Diyos, siring kan ginibo ni Asa. Magtiwala ka ki Jehova asin kusugi an buot mo, na nagdadanay na marigon sa kun ano an aram mong tama asin madunong. Tandaan na pinakusog asin tinabangan nin Diyos si Asa, kaya papakusugon ka man Niya.\n9. Paano ta maipapahiling na bilog an puso niyato pag naghuhulit?\n9 Bilang mga lingkod nin Diyos, bako sanang sadiri an iniisip niyato. Sinuportaran ni Asa an tunay na pagsamba. Arog niya, tinatabangan ta an iba na ‘hanapon si Jehova.’ Siguradong nauugma nanggad si Jehova pag nahihiling niyang ipinapakipag-ulay niyato sa iba an mapadapit sa saiya, na ginigibo iyan huli sa satong tunay na pagkamuot sa saiya asin huling gusto tang magkaigwa nin marahay na puturo an mga tawo!\nHINANAP NI JOSAPHAT SI JEHOVA\n10, 11. Paano mo maaarog si Josaphat?\n10 Si Josaphat na aki ni Asa, padagos man na ‘naglakaw sa dalan ni Asa na saiyang ama.’ (2 Cron. 20:31, 32) Paano? Arog kan saiyang ama, dinagka ni Josaphat an banwaan na hanapon si Jehova. Ginibo niya iyan paagi sa pag-organisar nin sarong kampanya nin pagtutukdo gamit ‘an libro kan Katugunan ni Jehova.’ (2 Cron. 17:7-10) Nagduman pa ngani siya sa teritoryong sakop kan kahadian nin Israel sa amihanan sagkod sa mabukid na lugar kan Efraim tanganing ‘pabalikon sinda ki Jehova.’ (2 Cron. 19:4) Si Josaphat sarong hadi na ‘bilog na pusong hinanap si Jehova.’—2 Cron. 22:9.\n11 Gabos kita puwedeng makikabtang sa pambilog na kinaban na kampanya nin pagtutukdo na ginigibo ngunyan ni Jehova. Pasuhan mo daw kada bulan na itukdo sa iba an Tataramon nin Diyos, na hinihinguwang pahiruon an saindang puso na maglingkod sa Diyos? Kun magmamaigot ka, tatabangan ka nin Diyos na makapuon nin pag-adal sa Bibliya. Saro daw iyan sa ipinapamibi mo? Andam ka daw na isakripisyo an iba sa libreng panahon mo para maabot an pasuhan na ini? Asin kun paanong nagduman si Josaphat sa lugar nin Efraim tanganing tabangan an mga tawo na bumalik sa tunay na pagsamba, puwede man kitang maghinguwa na tabangan an mga tugang na nagin inaktibo. May ginigibo man na areglo an mga elder sa kongregasyon para dalawon asin tabangan an mga natiwalag na tibaad binayaan na an makasalan nindang mga gibo.\n12, 13. (a) Kan natakot si Josaphat, ano an ginibo niya? (b) Arog kan ginibo ni Josaphat, taano ta dapat niyatong akuon an satong mga limitasyon?\n12 Arog kan saiyang amang si Asa, pinagdanay ni Josaphat an debosyon niya sa Diyos dawa kan may dakulaon na hukbo na makikipaglaban sa Juda. (Basahon an 2 Cronica 20:2-4.) Talagang natakot si Josaphat! Pero, maigot niyang ‘hinagad an tabang ni Jehova.’ Sa pamibi, mapakumbaba niyang inako na ‘mayo sindang kusog tumang sa siring kadakulang’ hukbo asin na dai niya aram pati kan banwaan kun ano an gigibuhon. Lubos siyang nagtiwala ki Jehova na sinasabi: ‘Sa saimo itinuturuhok niyamo an samuyang mga mata.’—2 Cron. 20:12.\n13 Kun minsan, arog ni Josaphat, tibaad dai na niyato aram kun ano an gigibuhon, natatakot pa ngani. (2 Cor. 4:8, 9) Pero tandaan na kan mamibi si Josaphat sa atubangan kan banwaan, inako niya na mayo lamang sindang kalaban-laban. (2 Cron. 20:5) Puwedeng arugon kan mga payo nin pamilya si Josaphat paagi sa paghagad ki Jehova nin paggiya asin kusog tanganing makaya an ano man na problema ninda. Dai masupog na ipadangog sa pamilya mo an arog kaiyan na pagngayo-ngayo. Paagi kaiyan, mamamati ninda kun gurano kakusog kan pagtitiwala mo ki Jehova. Tinabangan nin Diyos si Josaphat, asin tatabangan ka man niya.\nPADAGOS NA GINIBO NI HEZEKIAS KUN ANO AN TAMA\n14, 15. Paano ipinahiling ni Hezekias na lubos siyang nagtitiwala sa Diyos?\n14 Si Hezekias an saro pang hadi na ‘dai nagsuhay’ ki Jehova. Pero bakong arog ni Josaphat, kinaipuhan ni Hezekias na tagalan an impluwensiya kan idolatroso niyang ama. Si Hezekias “an naghali kan haralangkaw na mga lugar, nagparasa kan sagradong mga harigi, asin nagpurutol kan sagradong mga palo. Rinunot man niya an tansong halas na ginibo ni Moises,” huling ginagamit na iyan kan panahon na idto sa idolatrosong mga gibo. Lubos an debosyon niya ki Jehova, huling “nagpadagos siya sa pag-utob sa mga tugon na itinao ni Jehova ki Moises.”—2 Ha. 18:1-6, NW.\n15 Dawa kan an Asiria—an pambilog na kinaban na kapangyarihan kan panahon na idto—sinalakay na an Juda asin tinakot an Jerusalem na paparaon ini, bilog na pusong nagtiwala si Hezekias ki Jehova. Tinuya si Jehova ni Hading Sennacherib kan Asiria asin pinurbaran niyang pasukuon si Hezekias. Pero, ipinahayag ni Hezekias sa pamibi an saiyang lubos na pagtitiwala sa kakayahan ni Jehova na magligtas. (Basahon an Isaias 37:15-20.) Sinimbag nin Diyos an pamibi niya. Nagsugo Siya nin sarong anghel tanganing gadanon an 185,000 na Asiriano.—Isa. 37:36, 37.\n16, 17. Paano mo maaarog si Hezekias sa paglilingkod mo sa Diyos?\n16 Pag-abot nin panahon, nagkahilang nin grabe si Hezekias asin haros magadan na. Nakimahirak siya ki Jehova na girumdumon kun paano siya nagin maimbod sa Saiya. (Basahon an 2 Hade 20:1-3.) Aram niyato na uyon sa Bibliya, dai na kita nabubuhay sa panahon na malalauman tang milagroso kitang papaumayan nin Diyos o papalawigon an satong buhay. Pero arog ni Hezekias, lambang saro sa sato puwedeng sabihon ki Jehova sa pamibi: “Ako maimbod asin bilog na puso na naglakaw sa atubangan mo.” Nagtutubod ka daw na kaya asin gusto ni Jehova na atamanon ka dawa sa panahon na may hilang ka?—Sal. 41:3.\n17 Base sa halimbawa ni Hezekias, tibaad may maisip kitang kaipuhan halion na nakakaulang sa relasyon niyato sa Diyos o nakakakua kan satong panahon na para kuta sa tunay na pagsamba. Habo nanggad niyatong arugon an mga tawo sa kinaban na ibinibilang nang mga idolo an kapwa ninda gamit an social media. Iyo, posibleng nagugustuhan kan nagkapirang Kristiyano na gamiton iyan sa pakikikomunikar sa saindang mga kapamilya o mga amigo. Pero, dakul sa kinaban an sobra-sobra kun maggamit nin social media, na hinahangaan asin pina-follow an mga lalaki asin babayi na dai man lamang ngani ninda kaburubisto. O dakul na oras an nauubos ninda sa pagparahiling nin mga ritrato o pagparabasa nin mga impormasyon dapit sa mga tawong iyan. Yaon diyan an peligro na magin bangkag an saro sa mga impormasyon na bakong mahalaga. Tibaad magin halangkaw pa ngani an hiling nin sarong Kristiyano sa sadiri niya pag kadakul kan naghihiling asin nagla-like sa mga pig-post niya, o tibaad nagraraot pa ngani an buot pag narisa niya na may nagpundo na sa pag-follow sa saiya. Maiisip ta daw si apostol Pablo o si Aquila asin Priscila na aroaldaw na nagpapara-post nin mga ritrato o inaabangan kun ano an bago dapit sa mga bako nindang kapagtubod? Mababasa niyato na si Pablo “idinusay . . . an bilog niyang panahon sa paghuhulit kan mensahe.” Ginamit man ni Priscila saka Aquila an saindang panahon tanganing itukdo sa iba an “mas tamang eksplikasyon manungod sa dalan nin Diyos.” (Gibo 18:4, 5, 26) Puwede niyatong haputon an satong sadiri, ‘Linilikayan ko daw na idoluhon an siisay man na tawo o gamiton an dakul sa mahalagang oras ko sa bako man importanteng mga bagay?’—Basahon an Efeso 5:15, 16.\nNAGKUYOG SI JOSIAS SA MGA PAGBUOT NI JEHOVA\n18, 19. Sa anong mga paagi gusto mong arugon si Josias?\n18 An makuapo sa tuhod ni Hezekias na si Hading Josias determinado asin padagos man na nagkuyog nin ‘bilog na puso’ sa mga pagbuot ni Jehova. (2 Cron. 34:31) Tin-edyer pa sana siya kan ‘pinunan niyang hanapon an Diyos ni David,’ asin kan 20 anyos na siya, pinunan niyang halion an idolatriya sa Juda. (Basahon an 2 Cronica 34:1-3.) Hininguwang marhay ni Josias na mapaugma an Diyos, asin ginibo niya iyan nin mas labi kisa sa dakul na iba pang nagin hadi kan Juda. Pero, kan madiskubre asin basahon ki Josias an posibleng orihinal na kopya kan Katugunan ni Moises, nahiling niya na kaipuhan niya pang mas lubos na utubon an kabutan nin Diyos. Dinagka niya an iba na maglingkod ki Jehova. Kaya, an banwaan “dai nagsuruhay sa [pagsunod ki] Jehova” mantang nabubuhay si Josias.—2 Cron. 34:27, 33.\n19 Arog ni Josias, dapat nang hanapon kan mga hoben si Jehova dawa aki pa sinda. Posibleng an nagsulsol na si Hading Manases an nagtukdo ki Josias dapit sa pagkahirak nin Diyos. Mga hoben, magin dayupot sa maimbod na mga may edad nang kapamilya asin kakongregasyon nindo asin aramon kun paano si Jehova nagin marahay sa sainda. Tandaan man na huli sa pagbasa sa Kasuratan, nataros an puso ni Josias asin nagin determinado siyang gumibo nin pagbabago. An pagbasa sa Tataramon nin Diyos makakatabang man sa saimo na magin mas determinadong magkuyog ki Jehova. Huli kaiyan mas magigin maugma ka saka mapapakusog kaiyan an relasyon mo sa Diyos asin mapapahiro ka kaiyan na tabangan an iba na hanapon an Diyos. (Basahon an 2 Cronica 34:18, 19.) Makakatabang man an pag-adal sa Bibliya para mahiling mo an mga puwede mo pang pauswagon sa paglilingkod mo sa Diyos. Asin kun may mahiling ka, magin determinadong gumibo nin mga pagbabago, arog ni Josias.\n20, 21. (a) Sa ano nagkakapareho an apat na hading pinag-ulayan ta? (b) Ano an pag-uulayan ta sa sunod na artikulo?\n20 Ano an nanudan niyato sa apat na hadi kan Juda na naglingkod ki Jehova nin bilog na puso? Determinado nindang inutob an kabutan nin Diyos asin ginibo ninda iyan na may lubos na debosyon. Padagos nindang ginibo an kabutan nin Diyos dawa kan nagkaigwa sinda nin makusugon na mga kalaban. An pinakamahalaga, naglingkod sinda ki Jehova huling tunay an pagkamuot ninda sa saiya.\n21 Mahihiling niyato sa sunod na artikulo na an apat na hading pinag-ulayan ta gabos nakagibo nin mga sala. Pero, nahiling kan Parasiyasat nin puso na talagang bilog an puso ninda para sa saiya. Kun sisiyasaton kita ni Jehova, masasabi man daw niyang naglilingkod kita sa saiya nin bilog na puso, dawa may mga nagigibo kitang sala? Iyan an pag-uulayan ta sa sunod na artikulo.


1.8M target mapa-enroll sa escuelas publica sa Bicol\nNagsikad na an enrollment sa mga escuelas publica kan Lunes, Hunyo 1 asin target giraray kan Departamento de Edukasyon (DepEd) an maabot sa 1.8 milyon na estudiantes sa kindergarten, elementarya asin segundarya mapapalista hasta sa Hunyo 30 para sa school year 2019-2020.\nAlagad kabale na digdi si dating estudiantes na pasado sa gabos na subject kan nagtalikod na school year 2019-20 na considerado nang automatic enroll.\nNagbugtak nin mga Public Assistance Command Center sa mga escuelahan nganing masimbagan tolos an mga kahapotan kan magurang sa pagpa-enroll kan saindang mga aki.\nSi dating kindergarten hasta sa grade 5 sinda gabos automatic enroll sa higher grade kun pasado sa gabos na subject asin sa segundarya sa grade 7 asin 10.\nSi DepEd regional director Guilbert Sadsad nagsabi na piglalaoman ninda na si dati giraray na 1.8 million na record kan nakaaging school year mantang dai nang problema sa pagkukulang-kulang nin classrooms nin huli ta prohibido na an face-to-face learning.\nMarikas na an ginigibong pagpalista puedeng online asin sa text messages sa mga cellphone number asin sa paagi kan face book (FB) na pig-post sa mga escuelahan asin barangay na dai na kaipuhan magpasiring sa mga escuelahan an magurang asin estudiantes.\nDinagdag pa ni Sadsad, dai na muna kaipuhan isumiter an mga documentary requirement sa panahon kan pagpalista envez puedeng gibohon sa panahon kan erescuelahan o sa bulan nin Deciembre 2020.\nSi mabalyo sa pribadong escuelahan kaipuhan sanang mag-aviso na sinda ma-transfer na sa private school nganing halion na sinda sa listahan sa dating escuelahan, sabi pa kan DepEd.\nNagtutubod an DepEd Bicol na dai na mabagong desisyon an gobierno sa pigtalaan na burokasan nin klase sa Agosto 24, 2020 mientras na iginilid na ninda an face-to-face learning envez kaini, iimplementar an online classes, blended learning asin iba pang opsyon nganing magpadagos an estudiantes kan saindang pagklase na dai masasayang an panahon. (dpa)


Lalaki, tinumba sa Casiguran, Sorsogon - BICOL STANDARD | Bicol News\nHome News Sorsogon Lalaki, tinumba sa Casiguran, Sorsogon\nLalaki, tinumba sa Casiguran, Sorsogon\nCASIGURAN, Sorsogon—Haros dae nang patod an serye nin garadanan sa provinciang ini, an kadaklan inutas an buhay por medio nin bala nin badil.\nSa pinakahuring dispacho kan bareta, si June del Rosario, taga Barangay San Juan sa banwaan na ini an ginadan kan dae bistong persona.\nAn victima pinutokan nin badil sa saiyang lawas, na iyong naging causa kan saiyang tulos na kagadanan.\nSabi kan mga imbestigador, tadtad nin bala an hawak kan victima, kaya tulos siya nagadan.\nMientrastanto, naghahanap nin mga testigo an mga awtoridad na pwedeng makatabang na mabisto an kriminal.\nAn motibo kan paggadan ki del Rosario, pig-aaram pa kan mga awtoridad.\nSusug sa mga nagmamasid, ngonian sanang pirang bulan namasdan an paglangkaw kan krimen sa provinciang ini, na mayoriya sa mga victima ginadan por medio nin badil.\nAn mga pulis nag gigibo nan in hararom na pagsiyasat para maaraman an rason na nasa likod kan marikason na paglangkaw kan garadanan.\nKan sarong bulan, susug sa intrevista ki PNP Regional Director Chief Supt. Victor Deona kan BICOL STANDARD, an rason kan garadanan iyo an mga aktibidad kan mga rebeldeng miembros kan New People’s Army sa lugar.—BICOL STANDARD\nLalaki, tinumba sa Casiguran, Sorsogon Reviewed by Bicol Standard on Monday, October 27, 2014 Rating: 5


Roger San Miguel pinagimawot ana nominasyon bilang 2018 National Artist – BUHI FORUM\nCULTURE & ARTS, MAOSTIK NA BOINEN, Sangguniang Bayan\nDate: August 8, 2017Author: buhiforum 0 Comments\n8 August 2017 – Buhi, Camarines Sur –\nSa ginibong regular session niya na Sangguniang Bayan kasudma, usad na surat ana pinadara ni Mayor Margarita Aguinillo na nagiayat nin magkakanigong suporta ki Roger San Miguel para sa nominasyon niyadi sa 2018 Order of National Artist (ONA) for visual arts.\nSa nasabi nang surat ni Aguinillo, sinabi niyadi na ana National Commission for Culture and Arts (NACA) nagpabano nan in nominasyon para sa nasabi nang rekognisyon na kin sari si Roger San Miguel, usad na boinon dapat sanang manominar ag makaiba nin huli sa sakanyang mga famusong obra na nagi taong buhay sa kakaibang kulturang boinon sa paagi niya sakanyang makolor na mga pinta.\nAding 2018 ONA, amo ana pinaka halangkaw na rekognisyon na pinagitao sa mga Filipino na nakatao nin signifikanteng kontribusyon sa kauswagan niya na Philippine arts. Poon kaso mapundar adi kaso 1972, 66 nang national artist ana natawan nin award ag narekognisar na pinagi facilidad man niya na NACA ag niya na Cultural Center of the Philippines na kin sari si Presidente Rodrigo Duterte amo mismong magitawon nyana award.\nAna mga artist pwede sanang ma nominar nin usad sa mga kategoryang Pagbayle, Musika, Teatro, Visual Arts, Literatura, Pelikula ag Broadcast Arts, Design ag Arketikto ag Allied Arts na kin pa ana talaan sa nominasyon sa Septiembre 30 niyading presenteng taon.\nMientras tanto, tulos man na pinag refer ni Bise Alkalde Rey Lacoste sa Committee on Culture and Arts na pinamamayuhan ni konsehal Don Sibangan para sa magkakanigong lehislasyon.\n2018 Order of National ArtistCultural Center of the PhilippinesDon SibanganMargarita M. AguinilloNational Commission on Culture and ArtsRey P. LacosteRodrigo DuterteRoger San Miguelvisual arts\nPrevious Previous post: Konsehal San Jose, kwinestyon ana proponidong edificio niya na Napocor na itogrok sa lote niya na LGU-Buhi\nNext Next post: NGCP nagtao nin advance training para sa mga para abow na boinon


Pagpakarhay poon kan 07:50, 5 Abril 2021\n37 na mga bayta pinagdugang , 5 months ago\nPagpakarhay poon kan 07:41, 5 Abril 2021 (liwaton)\nPagpakarhay poon kan 07:50, 5 Abril 2021 (liwaton) (sulíton)\n[[Ladawan:Crab_Nebula.jpg|thumb|Higanteng mosaiko kan Hubble sa Crab Nebula, na iyo sarong tada na supernova]]\n[[Ladawan:The_Galactic_Centre_and_Bulge_above_the_ESO_3.6-metre_telescope.jpg|thumb|Histura kan Milky Way hale sa La Silla Observatory]]\nAn '''astronomiya''' ([[Ingles]]: ''astronomy'', gikan sa Griego: ἀστρονομία, na literal na nangangahulogan na siyensang nag-aadal sa mga ley kan mga bitoon) iyo an natural na siyensya na minaadal sa mga selestyal na bagay asin pangyayari. Ginagamit kaini an [[matematika]], [[pisika]], asin [[kimika]] tanganing ipaliwanag an ginikanan asin ebolusyon ninda. Kaiba sa mga bagay na pinagkakainteresan an mga [[planeta]], [[Bulan (astronomiya)|bulan]], [[bitoon]], nebulae, [[galaksiya]], asin [[kometa]]. Kabale sa mahalagang mga pangyayari an supernova radisyon, gamma ray burst, quasars, blazars, pulsars, asin cosmic microwave background radiation. Sa pankagabsan, pinag-aadalan kan astronomiya an gabos na hale sa luwas kan atmospera kan [[Kinaban]]. An [[kosmolohiya]] iyo sarong sanga kan astronomiya na minaadal kan [[uniberso]] sa kabilogan.\nAn astronomoastronomiya iyo saro sa pinakadaanpinakagurang na natural na siensiasiyensya. An enotsuanoy na mga sibilisasyon nasa nakasurat sa nakarekorduusipin na kasaysayaniyo naggibo nin metodong mga komento sa langit kun banggi. Kaiba digdi an mga Babilonyo, GriegoGriyego, IndianIndyano, EhipsiyoEhipto, IntsikTsino, Maya, asin dakolnagkapirang namga suanoy na tubong tawo sakatutubong AmerikaAmerikano. Kan nakaagi, kaiba sa astronomiya an mga disiplina na arog kan astrometryastrometriya, pagpalayaspagbiyaheng sa langitselestyal, astronomiya sanaoobserbahang astronomiya, asin paggibo nin mga kalendaryo. Ngonyan na mgaSa aldawngunya, an propesyonal na astronomiya paratengharus sinasabi na kaparehokaparehas kan astrophysicsastropisika.\nAn propesyonal na astronomiya nababanga sa obserbasyonal asin teoretikong mga sanga. An astronomiya kan obserbasyon nakasentro sa pagkaigwa nin impormasyon hale sa mga komento nin astronomikong mga bagay. Dangan inaanalisar an impormasyon na ini na ginagamit an pundamental na mga prinsipyo nin pisika. An astronomiya sa teoretikong mga bagay iinoopresirnakadirekta sa pag - oswaguswag nin komputerkompyuter o analtikalanalitikal na mga modelo tanganing iladawan an astronomikong mga bagay asin pangyayari. An duwang langtadlantad na ini magkakomplementominakomplemento sa kada saro. An teoretikong astronomiya naghihingoang ipaliwanag an obserbasyonal na mga resulta, asinsagkod an mga komentong ini komentoiyo ginagamit tanganing patunayan an teoretikong mga resulta.\nAn astronomoastronomiya iyo saro sa pirapipira sanang siensiamga siyensya na dian aktibo anpara sa mga amor propiobaguhan. Ini nangorognangurog na totoo para sa pagkadiskobre asin pag - obserbar sa temporaryong mga pangyayari. NagtabangNakatabang an mga baguhang astronomo sa dakol na mahalagang diskobremientopagkadiskobre, arog baga kan paghanap nin bagong mga kometa.\nPinaghugot gikan sa "https://bcl.wikipedia.org/wiki/Espesyal:MobileDiff/203971"


LRay nakasakdo nin P5-B na pork barrel\nKun controvercial sa ibang mga legislador an P5 bilyones na pork barrel ni Diputado LRay Villafuerte alagad dakulang bagay an bilyones na fondo sa iimplementar na mga proyecto sa segundo distrito kan Camarines Sur.\nIni an reaksyon ni Vocal Romulo Hernandez kan segundo distrito kan Camarines Sur kan makaulay kan Bicol Mail kasunod kan pigbuyagyag kan ibang mga congresista sa Camara-Baja na cuestionable sa sainda an bilyones peso na pork barrel kan representante hali segundo distrito.\nAn buot sabihon kaini, dai nagpapabaya si Villafuerte na makakua nin dakulang fondo para man sana sa proyecto kan saiyang congressional district, sabi pa ni Hernandez.\nNakakasakdo siya nin dakulang fondo mantang iyo an vice chairman for finance kan Committee on Appropriation.\nNabuyagyag pa an mga pork insertions kan ibang congresista sa tahaw kan posibleng kudeta contra ki House Speaker Alan Peter Cayetano na kaalyado ni Villafuerte sa Nationalista Party (NP).\nNapag-araman kan vokal kan segundo distrito na kabali sa darakulang proyecto na iimplementar sa distrito kan congresista iyo an mga paconcretong tinampo, construksyon nin tulay, multipurpose building, school building asin dakul pang iba na kukunanon sa P5-B na fondo sa 2020 national budget.\nSi Hernandez, miembro kan Committee on Appropriation sa junta provincial kan Camarines Sur nagsabi na igwang pigtagamang P150 hasta P200 milyon na fondo hali sa P3.4 bilyon na 2020 annual budget kan provincia para sa counterpart sa icoconstruhir na iconic Provincial Capitol.\nMaabot sa P500 milyon an ipapatindog na iconic capitol alagad an kulang na fondo hahagadon sa gobierno nasyonal.\nNapag-araman pa an gabos na mga congresista igwang P100 milyon na minimum na fondo para sa saindang pet projects na kabali sa P4.1 trilyon na national budget ngonian na taon. (DPAureus)


SA MASBATE: 9th ID, Comelec nangenotan sa peace covenant signing\nBako lang sa pagdugang nin tropa militar sa provincia na hot spot sa maabot na eleksyon sa Mayo 9 envez pinangenotan kan jefe kan 9th Infantry (SPEAR) Division kan Philippine Army an ‘‘Dialogue and Peace Covenant Signing and Presentation of Firearms’’.\nAn actividad ginibo kan Abril 29, onse diyas antes kan pirilian sa Mayo 9, 2022. An programa pinangenotan ni Major General Alex Luna, jefe kan 9th ID sa Bicol asin pig-inisyar kan Commission on Election (Comelec) na ginigbo sa Social Center sa Ciudad ninMasbate.\nPresente sa actividad iyo an mga candidato lokal kan provincia nin Masbate na nagparticipar sa peace covenant signing asin pagsuko kan saindang mga armas.\nKatuyohan kan Comelec para sa pagkakasararo, matuninong asin may integradad na eleksyon ngunian na taon. An mga participante nagpapangako kan saindang pagsunod sa elections laws, mga reglamento asin irespeto an ‘‘electoral exercise’’.\nPiglalaoman kan Philippine Army asin Comelec na an saindang kasundoan para sa proteksyon kan namamanuan asin deretso sa pagboto.\nNagkaperang de calibreng armas an sinuko sa militar nganing prubaran an saindang pangako para sa matuninong na eleksyon.\nAlagad dawa na ngani igwa nang peace covenant signing kan mga participanteng candidato, an pinagsarong fuersa kan Philippine National Police asin Philippine Army magiging higot an saindang seguridad ngunian na panahon nin eleksyon sa hot spot na provincia sa pirilian lokal asin nasyonal.\nAn 9th ID enot nang nagpadara nin tolong batalyon kan saindang mga soldados afuera kaini igwa pang dugang na elementos kan kapupulisan na iwawarak sa manlaen-laen na mga banwaan.


Minatubod Ako Sa Diklom: An Parong Kan Kamagong\nSa sakuyang inaagihan ngonyan digdi sa harong mi sa Iriga, parati kong nahihiling an mga nagkahurulog na kamagong. Dakul na mga bunga na dai ko maibitaran na dai hilingon. Asin harayo pa ako, napaparong ko na sinda. Parong na nagpapagiromdom sakuya nin mga magkapirang pangyayari. Siring kan sarong kakanon sa nobela ni Marcel Proust, an sarong namit, o an sarong parong pwedeng magdara satuya sa sarong kaisipan o panahon o pagkabuhay na iba sa kun ano an buhay na inaatubang niyato ngonyan. Igwa sanang kaipuhan na magkulibat kan kublit asin madadara na kita sa panahon na ini. Siring baga kan mga kamagong na naghuhurulog, nalalapa kan samuyang pagpapasipara. Nagigiromdoman ko an dahilan kun ta’no ta dai ako nakanuod o natuod na magkakan kamagong. Enot, ta minsan hinona ko ining singkamas, siring na naga-oman ko man kaidto sa sarong piyestahan an pulang sili, si darakula (bell pepper) na sarong pidaso nin hotdog. Marikas si subo ko kan kamagong sa laog kan refrigerator na hona ko singkamas. Kun biglang nag-init si dila ko kan sili na hinona kong hotdog kaya napadalagan ako sa kusina tanganing magtimtim nin asukar asin mag-inum nin tubig, si kamagong na hinona kong singkamas, nakapasuka sakuya. Si ragmok na hinohona, naging malumhok. Nasala si bagsak kan kagat ko. Nag-unu-unu an mga ngipon. Nagraot si boot sa naglaag duman kan kamagong. Dai ko aram kun tano ta dai ko naparong tulos, siguro ta idto si mga panahon na igwang poder an mata sa hawak—the primacy of eye. Biswal na maray an padalagan. Kaya dai man ako nakaon tsisa ta aram na an nagigiromdoman. Kun anong nahihiling iyo sana iyan an pigtubodan, kaya an nagsunod iyo an kapamasolan kan mga paghona, na bako man palan singkamas kundi kamagong, na sinundan ki pagkaraya sa nangyari. Ki panuga na dai na utro makaon kan nasabing prutas.Siyempre, binasol ko sa pangyayari bako si sadiri ko, kundi si prutas, si mga bunga na ngonyan gari mga bolang nahulog gikan sa langit. Luhay-luhay na nalalapa, nasalak sa daga. Dai man ini magigin mga kahoy ta pig-aagihan nin mga padyak asin awto an dalan na ini. Marurunot an mga tulang kan mga bunga, maitatalbong sa daga na dai na ini mapagkakanigong pang magtambo. Sa pag-agi ko sa dalan na ini, dai ko malikayan an mga hapot na nagpaparigon sakuya, na nagkukulibat kan isip asin boot ko na pinaporma kan padagos kong pagbabad sa pagbasa, paghorop-horop asin pagsurat. Kaya an hapot: Anong klaseng kusog an nagkawsa kan pagbutas sa sanga? Panahon? An sadiring paggusi kan panahon? An dai pagtukdol? Kaya ini sana an a’ngay asin maninigong mangyari sa panahon na ini na an gutom kan tawo o an pangangaipuhan nin sustansya dai na kayang simbagon kan mga bunga kan kamagong? Kan mga bunga sa palibot ta. Ta minsan an mga aki o an mga gurang, nagbago na an pagnamit sa kun ano an masiram o ano an dapat na kakanon. Alagad, anong nangyari sa mga gamgam? O kun tutubodan an sinasabing an kamagong iyo an mansanas kan mga nagtitios, ano na an nangyayari sa mga nagtitios? Tibaad natawan na nin mansanas kan mga pulitiko?Saro pang minaluwas na dahilan kun ta’no ta dai ako nagkakan kaini, iyo ta masakit an paghubak kaini. Bakong arog kan batag na nagtatambo man sa natad mi, o an mangga, o siring kan ubas na gari sana nagsangal nin hostiya, kaipuhan nin proseso kun muya mong magkakan kan kamagong. Kaipuhan is-ison an mga ibo kaini, ta magatol ini, kaipuhan na hugasan sa may salog o karigosan sa nawasa. May mga pagkakataon na nakiiba ako kaidto sa pag-is-is kan bunga nin huli ta mga barkada kong aki an nag-agda sakuya asin kun may nagigiromdoman man ako sa bunga, iyo idto si mga kaklase ko na nagkakaon kaini. Dai ko na ngani giromdom si pangaran kan iba. Alagad, iyo idto si pagkaon ninda, bunga na dapat kinakaon ko man alagad naenot na si pagkaraya sakuya. Baad ngani an nakakapasiram sa kamagong bago man idtong laman kaini, kundi si proseso tanganing makakan ini. Kaidto sa seminaryo, may mga seminarista man na nagkakakan kaini ta igwa man duman puon na kun minabunga ngani, gari suso ni Mebuyan. Alagad mas nagigiromdoman ko si seminarista na duman kinastigo ta nadakop na nagkakaon ngani duman nin kamagong minsan oras ki pamibi. Pinaluhod siya kan padi mantang nakakugos sa puon. Kun minaduman ako sa seminaryo, naghuhurulog naman sana si bunga. Natapos na gayod si panahon kan pagkaon kan kamagong. Dai na natukdoan an nagsurunod samuya na an mga bungang ini pwede man kakanon nin tawo. O tibaad kaya ta kadakulun nang bunga asin kulang naman an parakakan. Tibaad nauumoy na kita sa kadakulan kaini kaya dai na ini pig-iintindi. Dai na kita nagugutom para digdi. May nagiriromdoman pa ako arog kan panahon na dai man ako nagkakaon nin melon ta mas orog na muyahon ako sa pakwan. Ini si panahon na dai pa ini pigkikilo ta idtong duwang prutas iyo an inuuling mga gusi kan tiyoon ko duman sa Pampanga. Mas gusto mi si pakwan ta si pula an orog na makolor kisa sa malungsi, alanganin na orange kan melon. Asin baad ta mas dakula si pakwan, mas dakula sa payo mi kaya idto an pinipili mi. Sarong hapon, naubos mi si mga pakwan ta haros gabos kami nagkakaon sanang pakwan. Inabutan ako kan gutom na bako sanang sa tulak, kundi si gutom kan mayo akong nahihiling na pakwan. Asin huli ta sadit sana an hawak ko kaidto, marikas ako kinakakan kan sakuyang gutom, kaya napiritan akong kakanon an melon. Nagluwas si tagok kaini, si hamis, si malumhok na laman kaini asin dagos-dagos kong naubos si sarong bilog na melon. Puon kaidto, nagkakan na akong melon sagkod ngonyan na an bunga gikan na sa Tsina.Sa padagos na paghiling ko sa mga nararakdak na kamagong, pinapagiromdom ako kan sakuyang pagkaraya kaini asin kan mga manlain-lain pa na pinunan ko nang isurat digdi. Arog baga kan kahulugan kan gutom, na an gutom dai sana nangyayari sa laog kan hawak, na ini bako sanang pangangaipuhan kan tulak, kundi ini man pwedeng mangyari sa luwas kan lawas. Hunger does not only happen from within; hunger is best experienced from without. An kagutoman sa kamagong bako na sana sa namit o gabat na pwede kaining itao sa tulak o sa sustansya kan bunga, kundi ini nagigin pasugmadan sa kun paano ako pinapagiromdom kan mga sadit na bagay sa sakuyang palibot, buda gamiton ini tanganing hilingon an kinaban, puon sa kun sain ako hali sagkod sa sakuyang mga lakaw. Pinupukaw kan kamagong an ibang klase nin gutom sa pagkabuhay ko. Tibaad ini an gutom sa paggiromdom kan mga bagay sa panahon kan kinaakian. O sa mga bagay na pinapadangat alagad dai maabot, dai mapapangyari, ta wara na ini puon pa sa puon. Ta an gutom sarong kapung’awan, sarong paghidaw. O an kapung’awan, an paghidaw sarong klase nin pagkagutom.Alagad, sa paggiromdom may paglaom, kaya ‘baad sa masurunod na aldaw, mapurot na sana ako sa mga bunga kan kamagong, tanganing itanom duman sa Gabas, kun sain may dagang pighuhulugan an mga magurang ko, asin itatanom ko ini na may pagsarig na sa ngapit na panahon, sa pagkagurang ko, pupunan ko giraray na hingowaon na magkaon kaini, nin huli ta an gutom, napapagaro man, asin dai na ako mararaya ta dai nang mga pipinsaron, dai nang mga paghona. Asin ‘baad sa puon man na ini, siring sa puon kan kamagong sa seminaryo, kun sain nagigiromdoman kong may pinatiklod na seminarista, masab’it ako nin duyan asin maghingalo sa lindong kaini, mantang pighihiling an kalangitan asin an pasulnop na saldang, na an bilog na palibot, gari ubak kan kamagong, na magayon, luhay-luhay na pig-iis-is kan liwanag asin diklom.\n:)my ngir0mduman aq


Opisyales de barangay marecibe nang sueldo\nBako nang honoraria an marerecibe cada bulan kan mga elehidong opisyales de barangay kundi sueldo oras na maaprobaran sa congreso an Barangay Reform Act na pigsangat ni Camarines Sur 3rd District Congressman Gabriel H. Bordado Jr.\nAn propuestong ley enot nang pigplantiar ni Bordado kan 17th Congress alagad liwat pig-refile ngonian na 18th Congress asin pendiente na sa Local Government Committee.\nSa propuesto kan congresista an barangay kapitan dapat igwa nang salary grade 13 na dapat magrecibe nin P24 mil asin salary grade 11 sa barangay kagawad na igwang sueldong P20 mil.\nPigpanindugan niya na panahon nang tabangan an mga opisyales de barangay mientras na 24/7 an saindang trabajo na parating pighahagadan nin tabang kan mga konstituentes kan barangay maging obligasyon sa pagmantenir kan paz y orden asin iba pang serbisyo sa saindang barangay na iyo an lalawgon kan gobierno.\nKun ano an serbisyo na pigtatao ninda, reflected man ini kan pigtataong serbisyo kan mga gobierno provincial, gobierno kan ciudad maging gobierno municipal. Huli kan saindang kapagalan mas marhay na tawan sinda bakong honoraria envez sueldo, sabi pa ni Bordado.\nNapag-araman na igwa man nin ibang bersyon sa senado na gibohon nang sueldohan an mga opisyales de barangay asin ini pigtutulod man ni Senador Koko Pimentel.\nSA DUGANG NA SUELDO SA MANGA PARATUKDO\nKabali sa mga pigplantiar na bill kan congresista kan tercer distrito kan Camarines Sur iyo an dugang na sueldo sa mga paratukdo bako lang sa elementarya, segundarya kundi para sa tertiary education sa state colleges asin universities.\nSinabi pa ni Bordado na saiyang pigsuportaran na maaprobaran an dugang na sueldo sa uniform personnel asin sa pagtubod niya kan nakaaging 17th Congress mapapadali man an dugang na sueldo sa mga paratukdo asin nurses alagad sagcod sa ngonian pendiente pa.\nNgonian na 18th Congress pigpadagos niya an bill mantang haloy na an reclamo kan mga paratukdo sa hababang sueldo.\nSiya enot nang nag-ayon sa Makabayan Block nganing suportaran an dugang na sueldo sa nurses asin paratukdo kan nakaaging 17th Congress alagad an problema sa gobierno nasasakitan na maghanap nin dakulang fondo para masusteniran an pandagdag na sueldo.\nSa piglaog sa bill kaparejo man kaidto kan uniform personnel na treinta mil peso sa malaog na bagong paratukdo asin ma-adjust naman sa mga masunod na mga level na paratukdo, sabi pa ni Bordado.\nSa ngonian igwa na siyang pigsangat na doceng house bills na gabos mapadapit sa edukasyon para sa karahayan kan paratukdo asin estudiantes asin an detalye iluluwas niya sa gigibohon na first 100 days report sa congreso. (dpa)